Avis juridique important

|

31979L0581

Οδηγία 79/581/ΕΟΚ του Συμβουλίου της 19ης Ιουνίου 1979 περί προστασίας των καταναλωτών στο θέμα των ενδείξεων των τιμών των τροφίμων

Επίσημη Εφημερίδα αριθ. L 158 της 26/06/1979 σ. 0019 - 0021 Φινλανδική ειδική έκδοση: Κεφάλαιο 15 τόμος 2 σ. 0187  Ελληνική ειδική έκδοση: Κεφάλαιο 03 τόμος 25 σ. 0163  Σουηδική ειδική έκδοση: Κεφάλαιο 15 τόμος 2 σ. 0187  Ισπανική ειδική έκδοση: Κεφάλαιο 15 τόμος 2 σ. 0142  Πορτογαλική ειδική έκδοση : Κεφάλαιο 15 τόμος 2 σ. 0142

ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Ιουνίου 1979 περί προστασίας των καταναλωτών στο θέμα των ενδείξεων των τιμών των τροφίμωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδιαίτερα το άρθρο 235,  την πρόταση της Επιτροπής(1),  τη γνώμη της Συνελεύσεως(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι το προκαταρκτικό πρόγραμμα της Ευρωπαϊκής Οικονομικής Κοινότητος για μία πολιτική προστασίας και πληροφορήσεως των καταναλωτών(4) προβλέπει την επεξεργασία κοινών αρχών σχετικά με τις ενδείξεις των τιμών- ότι η ένδειξη της τιμής πωλήσεως και της τιμής της μονάδας μετρήσεως των τροφίμων διευκολύνει τις συγκρίσεις τιμών που πραγματοποιούνται από τους καταναλωτές στους τόπους πωλήσεως- ότι αυξάνει, εξ αιτίας αυτού, τη διαφάνεια των αγορών και εξασφαλίζει  αυξημένη προστασία των καταναλωτών- ότι η υποχρέωση της ενδείξεως αυτών των τιμών πρέπει να ισχύει κατ' αρχή για όλα τα τρόφιμα που διατίθενται στον τελικό καταναλωτή, είτε πωλούνται χύμα είτε προσυσκευασμένα- ότι πρέπει να εφαρμόζεται επίσης στις γραπτές ή τυπωμένες διαφημίσεις και στους  καταλόγους, εφόσον αυτοί αναφέρουν την τιμή πωλήσεως των τροφίμων- ότι η τιμή πωλήσεως και η τιμή της μονάδας μετρήσεως πρέπει να παρουσιάζονται με ιδιαίτερους τρόπους για κάθε κατηγορία τροφίμων, ώστε η επιβάρυνση για την επισήμανση να μην αυξάνει υπερβολικά για το λιανοπωλητή- ότι πρέπει να εξαιρεθούν από την ένδειξη τιμής της μονάδας μετρήσεως τα τρόφιμα τα οποία πωλούνται χύμα ή προσυσκευασμένα και για τα οποία αυτή η ένδειξη της τιμής δεν θα είχε νόημα- ότι είναι σκόπιμο να υποκατασταθεί, κάθε φορά που είναι δυνατό, η τυποποίηση των ποσοτήτων των προσυσκευασμένων τροφίμων στην υποχρέωση ενδείξεως της τιμής της μονάδας μετρήσεως- ότι για να επιτευχθεί η προώθηση αυτής της τυποποιήσεως σε εθνικό ή  κοινοτικό επίπεδο, πρέπει να προβλεφθεί μία προθεσμία για την εφαρμογή αυτής της υποχρεώσεως για τα τρόφιμα που είναι προσυσκευασμένα σε προκαθορισμένες ποσότητες- ότι η ρύθμιση που αποτελεί το αντικείμενο της παρούσας οδηγίας είναι αναγκαία για την πληροφόρηση και την προστασία των καταναλωτών και ότι επιτρέπει να υλοποιηθεί ένας από τους στόχους της Κοινότητος συνεισφέροντας στη βελτίωση των συνθηκών ζωής και  στην αρμονική ανάπτυξη των οικονομικών δραστηριοτήτων στο σύνολο της Κοινότητος- ότι η συνθήκη δεν έχει, πάντως, προβλέψει τις απαιτούμενες γι' αυτό το σκοπό ειδικές εξουσίες δράσεως,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  1. Η παρούσα οδηγία αφορά την ένδειξη της τιμής πωλήσεως και της τιμής μονάδας μετρήσεως των τροφίμων τα οποία διατίθενται στον τελικό καταναλωτή ή εκείνων για τα οποία γίνεται διαφήμιση με ένδειξη της τιμής, είτε πωλούνται χύμα είτε  προσυσκευασμένα σε προκαθορισμένες ή μεταβλητές ποσότητες.  2. Η παρούσα οδηγία δεν ισχύει για τα τρόφιμα που πωλούνται σε ξενοδοχεία, εστιατόρια, καταστήματα ποτών, νοσοκομεία, καντίνες και παρόμοιες επιχειρήσεις και τα οποία αποτελούν αντικείμενο επιτόπιας καταναλώσεως, ούτε για τα τρόφιμα τα οποία αγοράζονται  από τον καταναλωτή για επαγγελματική ή εμπορική δραστηριότητα.  3. Τα Κράτη Μέλη μπορούν να ορίσουν ότι η παρούσα οδηγία δεν ισχύει για τα τρόφιμα που πωλούνται στα αγροκτήματα. Μπορούν επίσης να εξαιρεθούν από το πεδίο εφαρμογής αυτής της οδηγίας τα τρόφιμα που πωλούνται από ορισμένα μικρά καταστήματα λιανικής  πωλήσεως και παραδίδονται άμεσα από τον πωλητή στον αγοραστή, στο μέτρο που η ένδειξη της τιμής:  - είναι δυνατό να αποτελέσει υπερβολική επιβάρυνση γι' αυτό το εμπόριο, ή - είναι πολύ δύσκολο να εφαρμοσθεί εξ αιτίας του αριθμού των τροφίμων που διατίθενται για πώληση, της επιφανείας του χώρου πωλήσεως, της διατάξεως του χώρου πωλήσεως ή των συνθηκών που είναι χαρακτηριστικές ορισμένων μορφών εμπορίου, όπως ορισμένες  ιδιαίτερες περιπτώσεις πλανοδίων πωλήσεων.  Οι εξαιρέσεις που αναφέρονται στο προηγούμενο εδάφιο δεν επηρεάζουν τις υποχρεώσεις αναγραφής των τιμών που ισχύουν δυνάμει εθνικών ή κοινοτικών διατάξεων όταν τίθεται σε ισχύ η παρούσα οδηγία.   Άρθρο 2  Στην παρούσα οδηγία νοούνται ως:  α) τρόφιμα εμπορεύσιμα χύμα: τρόφιμα που δεν αποτελούν αντικείμενο προηγουμένης συσκευασίας και ή μετριούνται ή ζυγίζονται παρουσία του τελικού καταναλωτή- β) τρόφιμα προσυσκευασμένα: τρόφιμα που αποτελούν αντικείμενο συσκευασίας είτε αυτή τα καλύπτει εντελώς είτε μερικώς- γ) τρόφιμα προσυσκευασμένα σε προκαθορισμένες ποσότητες: τρόφιμα που είναι προσυσκευασμένα κατά τέτοιο τρόπο ώστε η ποσότητα που περιέχεται στη συσκευασία να αντιστοιχεί σε αξία ορισμένη εκ των προτέρων- δ) τρόφιμα προσυσκευασμένα σε μεταβλητές ποσότητες: τρόφιμα που είναι προσυσκευασμένα κατά τέτοιο τρόπο ώστε η ποσότητα που περιέχεται στη συσκευασία δεν αντιστοιχεί σε αξία ορισμένη εκ των προτέρων- ε) τιμή πωλήσεως: η τιμή που ισχύει για μια δεδομένη ποσότητα τροφίμου- στ) τιμή της μονάδας μετρήσεως: η τιμή που ισχύει για την ποσότητα ενός χιλιογράμμου ή ενός λίτρου τροφίμου με την επιφύλαξη του άρθρου 6 παράγραφος 2 και του άρθρου 9.   Άρθρο 3  1. Η τιμή πωλήσεως και η τιμή μονάδας μετρήσεως των τροφίμων που αναφέρονται στο άρθρο 1 πρέπει να αναγράφονται σύμφωνα με τις διατάξεις που ακολουθούν.  2. Τα τρόφιμα που πωλούνται χύμα πρέπει να αναγράφουν την τιμή της μονάδας μετρήσεως. Τα Κράτη Μέλη μπορούν πάντως, να καθορίσουν τις συνθήκες κατά τις οποίες ορισμένες κατηγορίες αυτών των τροφίμων μπορούν να αναγράφουν την τιμή πωλήσεως με το κομμάτι.   3. Η τιμή πωλήσεως και η τιμή της μονάδας μετρήσεως αναφέρονται στην τελική τιμή των τροφίμων με όρους που καθορίζονται από τα Κράτη Μέλη.   Άρθρο 4  Οι ενδείξεις της τιμής πωλήσεως και της τιμής της μονάδας μετρήσεως που αναγράφονται στον τόπο πωλήσεως πρέπει να μην είναι διφορούμενες, να αναγνωρίζονται εύκολα και να διαβάζονται άνετα. Κάθε αρμόδια εθνική αρχή μπορεί να καθορίσει ιδιαίτερες  λεπτομέρειες σχετικά με την αναγραφή αυτών των τιμών.   Άρθρο 5  Οι γραπτές ή έντυπες διαφημίσεις και οι κατάλογοι που αναφέρουν την τιμή πωλήσεως των τροφίμων που αναφέρονται στο άρθρο 1 υπόκεινται στην υποχρέωση αναγραφής της τιμής της μονάδας μετρήσεως, με την επιφύλαξη των άρθρων 7 και 8.   Άρθρο 6  1. Η τιμή της μονάδας μετρήσεως αναφέρεται στο λίτρο για τα τρόφιμα που πωλούνται με τον όγκο και το χιλιόγραμμο για τα τρόφιμα που πωλούνται με το βάρος.  2. Εν τούτοις, τα Κράτη Μέλη μπορούν να επιτρέψουν να αναφέρεται η τιμή της μονάδας μετρήσεως στις ποσότητες των 100 χιλιοστολίτρων, 10 εκατοστολίτρων, 1 δεκατολίτρου, 0,1 λίτρου για τα τρόφιμα που πωλούνται με τον όγκο και στην ποσότητα των 100  γραμμαρίων για τα τρόφιμα που πωλούνται με το βάρος.  3. Η τιμής της μονάδας μετρήσεως των προσυσκευασμένων τροφίμων αναφέρεται στην ποσότητα που δηλώνεται, σύμφωνα με τις εθνικές και κοινοτικές διατάξεις. Όταν δηλώνονται περισσότερες ποσότητες στη συσκευασία, τα Κράτη Μέλη μπορούν να καθορίσουν την  ποσότητα εκείνη, σε σχέση με την οποία πρέπει να υπολογισθεί η τιμή της μονάδας.   Άρθρο 7  1. Τα Κράτη Μέλη μπορούν να εξαιρέσουν από την αναγραφή της τιμής της μονάδας μετρήσεως, τα τρόφιμα που πωλούνται χύμα ή προσυσκευασμένα και για τα οποία η αναγραφή αυτή δεν θα είχε νόημα.  2. Τα τρόφιμα που αναφέρονται στην παράγραφο 1 είναι ιδίως:  α) τα τρόφιμα που εξαιρούνται από την αναγραφή του βάρους ή του όγκου, ιδιαίτερα τα τρόφιμα που πωλούνται με το κομμάτι- β) τα τρόφιμα που πωλούνται από αυτόματους πωλητές- γ) τα μαγειρευμένα ή ημι-μαγειρευμένα φαγητά που είναι συσκευασμένα μαζί- δ) τα ιδιότυπα προϊόντα.  3. Τα τρόφιμα που αλλοιώνονται εύκολα μπορούν, σε περίπτωση που πωλούνται με έκπτωση η οποία δικαιολογείται από το ενδεχόμενο αλλοιώσεώς τους, να εξαιρεθούν από τα Κράτη Μέλη όσον αφορά την αναγραφή της νέας τιμής της μονάδας μετρήσεως.  4. Τα Κράτη Μέλη μπορούν να εξαιρέσουν από την αναγραφή της τιμής της μονάδας μετρήσεως τα τρόφιμα που η ποσότητά τους είναι μικρότερη από 5 γραμμάρια ή χιλιοστόλιτρα ή μεγαλύτερη από 10 χιλιόγραμμα ή λίτρα.   Άρθρο 8  1. Το Συμβούλιο θα αποφασίσει το αργότερο την 31η Δεκεμβρίου 1983, μετά από πρόταση της Επιτροπής, σχετικά με τους όρους εφαρμογής της υποχρεώσεως αναγραφής της τιμής της μονάδας μετρήσεως των τροφίμων που είναι προσυσκευασμένα σε  προκαθορισμένες ποσότητες. Με την ευκαιρία αυτή θα καθορίσει τις κατηγορίες των τροφίμων που μπορούν να εξαιρεθούν από την εν λόγω αναγραφή τιμής.  2. Μέχρι να ληφθεί η απόφαση του Συμβουλίου που αναφέρεται στην παράγραφο 1, η αναγραφή της τιμής της μονάδας μετρήσεως των τροφίμων που είναι προσυσκευασμένα σε καθορισμένες ποσότητες γίνεται σύμφωνα με τις εθνικές διατάξεις.   Άρθρο 9  Μέχρι τη λήξη της μεταβατικής περιόδου κατά την οποία η χρήση των μονάδων μετρήσεως του αυτοκρατορικού συστήματος επιτρέπεται από τις κοινοτικές διατάξεις τις σχετικές με τις μονάδες μετρήσεως, οι αρμόδιες εθνικές αρχές της Ιρλανδίας και του  Ηνωμένου Βασιλείου καθορίζουν για κάθε τρόφιμο και για κάθε κατηγορία τροφίμων, τις μονάδες μάζας και όγκου του διεθνούς συστήματος ή του αυτοκρατορικού συστήματος για τις οποίες η αναγραφή της τιμής της μονάδας μετρήσεως είναι υποχρεωτική.   Άρθρο 10  1. Τα Κράτη Μέλη θέτουν σε ισχύ τις νομοθετικές και κανονιστικές διοικητικές διατάξεις που είναι αναγκαίες για να συμμορφωθούν προς την παρούσα οδηγία μέσα σε προθεσμία είκοσι τεσσάρων μηνών από την κοινοποίησή της. Ενημερώνουν σχετικά την  Επιτροπή αμέσως.  2. Τα Κράτη Μέλη ανακοινώνουν στην Επιτροπή το κείμενο των διατάξεων εσωτερικού δικαίου που υιοθετούν στον τομέα που ρυθμίζεται από την παρούσα οδηγία.  3. Η Επιτροπή παρουσιάζει στο Συμβούλιο πριν από την 1η Ιουλίου 1983 έκθεση σχετικά με τους αποκλεισμούς και τις εξαιρέσεις που έχουν αποφασισθεί από τα Κράτη Μέλη κατ' εφαρμογή του άρθρου 1 παράγραφος 3 και του άρθρου 7 παράγραφος 1 και 2, η οποία  συνοδεύεται από πρόταση αναθεωρήσεως, στην οποία λαμβάνεται υπόψη η πείρα που έχει αποκτηθεί. Με βάση αυτή την έκθεση και αυτή την πρόταση αναθεωρήσεως, το Συμβούλιο αποφασίζει να διατηρήσει, να τροποποιήσει ή να καταργήσει όλες ή μέρος από τις  διατάξεις τις σχετικές με τους αποκλεισμούς και με τις εξαιρέσεις που προαναφέρθηκαν.   Άρθρο 11  Η παρούσα οδηγία απευθύνεται στα Κράτη Μέλη.  Έγινε στο Λουξεμβούργο, στις 19 Ιουνίου 1979.  Για το Συμβούλιο Ο Πρόεδρος M. d'ORNANO  (1) EΕ αριθ. Α 167 της 14.7.1977, σ. 4 και ΕΕ αριθ. Α 135 της 9.6.1978, σ. 4.  (2) ΕΕ αριθ. Α 63 της 13.3.1978, σ. 48.  (3) ΕΕ αριθ. Α 18 της 23.1.1978, σ. 15.  (4) ΕΕ αριθ. Α 92 της 25.4.1975, σ.2.


title: Οδηγία 2007/10/ΕΚ της Επιτροπής, της 21ης Φεβρουαρίου 2007 , για τροποποίηση του παραρτήματος ΙΙ της οδηγίας 92/119/ΕΟΚ του Συμβουλίου για τη θέσπιση μέτρων εντός μιας ζώνης προστασίας ύστερα από την εμφάνιση κρούσματος της φυσαλιδώδους νόσου των χοίρων (Κείμενο που παρουσιάζει ενδιαφέρον για τον ΕΟΧ )

text:
               1.3.2007

               EL

               Επίσημη Εφημερίδα της Ευρωπαϊκής Ένωσης

               L 63/24

      ΟΔΗΓΊΑ 2007/10/ΕΚ ΤΗΣ ΕΠΙΤΡΟΠΉΣ

   της 21ης Φεβρουαρίου 2007
   για τροποποίηση του παραρτήματος ΙΙ της οδηγίας 92/119/ΕΟΚ του Συμβουλίου για τη θέσπιση μέτρων εντός μιας ζώνης προστασίας ύστερα από την εμφάνιση κρούσματος της φυσαλιδώδους νόσου των χοίρων
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (1), και ιδίως το άρθρο 24 παράγραφος 2,
   την οδηγία 2002/99/EΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 4 παράγραφος 3,
   Εκτιμώντας τα ακόλουθα:

               (1)

               Η οδηγία 92/119/EΟΚ καθορίζει μέτρα για τον έλεγχο ορισμένων ασθενειών των ζώων. Στο παράρτημα ΙΙ της εν λόγω οδηγίας περιέχονται ειδικές διατάξεις για τη φυσαλιδώδη νόσο των χοίρων.

               (2)

               Καθώς από την 1η Ιανουαρίου 2006 καταργήθηκαν οι οδηγίες του Συμβουλίου 72/461/EΟΚ (3) και 80/215/EΟΚ (4), οι παραπομπές στις οδηγίες αυτές που περιέχονται στην οδηγία 92/119/EΟΚ πρέπει να αντικατασταθούν από παραπομπές στα παραρτήματα II και III της οδηγίας 2002/99/EΚ.

               (3)

               Κρίνεται σκόπιμο να προβλεφθεί μια ειδική λύση για τη σήμανση του κρέατος και τη μεταγενέστερη χρήση του, καθώς και τον προορισμό των προϊόντων που προκύπτουν από επεξεργασία, όπου το επιτρέπει η υγειονομική κατάσταση σχετικά με τη φυσαλιδώδη νόσο των χοίρων, υπό την προϋπόθεση ότι δεν μειώνεται ο βαθμός προστασίας από τη φυσαλιδώδη νόσο των χοίρων λόγω του ενδοκοινοτικού ή του διεθνούς εμπορίου.

               (4)

               Ορισμένα κράτη μέλη ενημέρωσαν την Επιτροπή ότι το σήμα αναγνώρισης που προβλέπεται στο παράρτημα ΙΙ της οδηγίας 2002/99/EΚ έχει γίνει ελάχιστα αποδεκτό από τις επιχειρήσεις και τους πελάτες του τομέα. Κατά συνέπεια, κρίνεται σκόπιμο να προβλεφθεί ένα εναλλακτικό σήμα αναγνώρισης τη χρήση του οποίου μπορεί να αποφασίσουν τα κράτη μέλη. Ωστόσο, προκειμένου να βοηθηθούν οι έλεγχοι, είναι σημαντικό τα κράτη μέλη να ενημερώσουν την Επιτροπή εκ των προτέρων ως προς την απόφασή τους για τη χρήση του εναλλακτικού σήματος αναγνώρισης σε περίπτωση επιδημίας της φυσαλιδώδους νόσου των χοίρων.

               (5)

               Το εναλλακτικό σήμα αναγνώρισης που προβλέπεται στην παρούσα οδηγία πρέπει να ξεχωρίζει σαφώς από άλλα σήματα αναγνώρισης που χρησιμοποιούνται για το κρέας των χοίρων σύμφωνα με τον κανονισμό (EΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (5) ή σύμφωνα με τον κανονισμό (EΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004, και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (6).

               (6)

               Σε αντίθεση με τις γενικές διατάξεις του άρθρου 13 της οδηγίας 92/119/EΟΚ, οι ειδικές διατάξεις για τη φυσαλιδώδη νόσο των χοίρων στο παράρτημα ΙΙ της εν λόγω οδηγίας δεν προβλέπουν τη χορήγηση άδειας για τη μεταφορά των ζώων από τις εκμεταλλεύσεις εντός της ζώνης προστασίας σε περίπτωση που η απαγόρευση μεταφοράς διατηρείται για περίοδο μεγαλύτερη των 30 ημερών λόγω της εμφάνισης νέων κρουσμάτων της ασθενείας. Κρίνεται σκόπιμο να προβλεφθεί η χορήγηση παρόμοιας παρέκκλισης για εκμεταλλεύσεις στις οποίες η διατήρηση των ζώων για περίοδο μεγαλύτερη των 30 ημερών μπορεί να προκαλέσει προβλήματα.

               (7)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το κεφάλαιο 7 του παραρτήματος ΙΙ της οδηγίας 92/119/ΕΚ τροποποιείται ως εξής:

               1.

               Το σημείο 2 τροποποιείται ως εξής:

                           α)

                           το στοιχείο ζ) αντικαθίσταται από το ακόλουθο κείμενο:

                                       «ζ)

                                       κρέας που λαμβάνεται από τους χοίρους που αναφέρονται στο στοιχείο στ) σημείο i):

                                                   i)

                                                   δεν διατίθεται στο ενδοκοινοτικό ή στο διεθνές εμπόριο και φέρει το σήμα καταλληλότητας για το νωπό κρέας που προβλέπεται στο παράρτημα ΙΙ της οδηγίας 2002/99/ΕΚ (7)·

                                                   ii)

                                                   λαμβάνεται, τεμαχίζεται, μεταφέρεται και αποθηκεύεται χωριστά από κρέας το οποίο προορίζεται για το ενδοκοινοτικό ή το διεθνές εμπόριο και χρησιμοποιείται με τέτοιο τρόπο ώστε να αποφεύγεται η εισαγωγή του σε προϊόντα με βάση το κρέας που προορίζονται για το ενδοκοινοτικό ή το διεθνές εμπόριο, εκτός εάν έχει υποβληθεί σε επεξεργασία που καθορίζεται στο παράρτημα ΙΙΙ της οδηγίας 2002/99/ΕΚ·

                           β)

                           Προστίθεται το ακόλουθο στοιχείο η):

                                       «η)

                                                   i)

                                                   κατά παρέκκλιση από το στοιχείο ζ), για το κρέας που λαμβάνεται από τους χοίρους που αναφέρονται στο στοιχείο στ) σημείο i) τα κράτη μέλη μπορεί να αποφασίσουν να χρησιμοποιούν ένα διαφορετικό σήμα αναγνώρισης από το ειδικό σήμα αναγνώρισης που ορίζεται στο παράρτημα ΙΙ της οδηγίας 2002/99/EΚ, υπό την προϋπόθεση ότι ξεχωρίζει σαφώς από άλλα σήματα αναγνώρισης που χρησιμοποιούνται για το κρέας των χοίρων σύμφωνα με τον κανονισμό (EΚ) αριθ. 853/2004 του Ευρωπαϊκού Κοινοβουλίου και του Συμβουλίου (8) ή του κανονισμού (EΚ) αριθ. 2076/2005 της Επιτροπής (9).
                                                   Τα κράτη μέλη που αποφασίζουν να χρησιμοποιούν το εναλλακτικό σήμα αναγνώρισης ενημερώνουν την Επιτροπή σχετικά στο πλαίσιο της μόνιμης επιτροπής για την τροφική αλυσίδα και την υγεία των ζώων·

                                                   ii)

                                                   κατά την έννοια του σημείου i) το σήμα αναγνώρισης πρέπει να είναι ευανάγνωστο και ανεξίτηλο, οι χαρακτήρες του να διαβάζονται με ευκολία και να εμφαίνονται με σαφήνεια. Το σήμα αναγνώρισης πρέπει να διαθέτει το ακόλουθο μέγεθος και να περιέχει τις ακόλουθες ενδείξεις:
                                                   ΧΥ υποδηλώνει τον κωδικό της αντίστοιχης χώρας, όπως προβλέπεται στο σημείο 6 του μέρους Β του τμήματος Ι του παραρτήματος ΙΙ του κανονισμού (ΕΚ) αριθ. 853/2004.
                                                   1234 υποδηλώνει τον αριθμό έγκρισης της εγκατάστασης, όπως προβλέπεται στο σημείο 7 του μέρους Β του τμήματος Ι του παραρτήματος ΙΙ του κανονισμού (ΕΚ) αριθ. 853/2004.

               2.

               Προστίθεται το ακόλουθο σημείο 5:

                           «5.

                           Όταν οι απαγορεύσεις που προβλέπονται στο σημείο 2 στοιχείο στ) διατηρούνται για περίοδο μεγαλύτερη των 30 ημερών λόγω της εμφάνισης περαιτέρω κρουσμάτων της ασθένειας και, κατά συνέπεια, προκύπτουν προβλήματα για τη διατήρηση των ζώων, η αρμόδια αρχή μπορεί, κατόπιν αίτησης του ιδιοκτήτη στην οποία εξηγούνται οι λόγοι υποβολής της και υπό την προϋπόθεση ότι ο επίσημος κτηνίατρος διαπίστωσε την πραγματικότητα των γεγονότων, να επιτρέψει τη μεταφορά των ζώων από την εκμετάλλευση εντός της ζώνης προστασίας. Το σημείο 2 στοιχεία στ) και η) εφαρμόζεται κατ' αναλογία».

         Άρθρο 2
   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 2008. Ανακοινώνουν αμέσως στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 21 Φεβρουαρίου 2007.

            Για την Επιτροπή

         Μάρκος ΚΥΠΡΙΑΝΟΥ

            Μέλος της Επιτροπής

      (1)  ΕΕ L 62 της 15.3.1993, σ. 69. Οδηγία όπως τροποποιήθηκε τελευταία με την απόφαση 2006/911/ΕΚ της Επιτροπής (ΕΕ L 346 της 9.12.2006, σ. 41).

      (2)  ΕΕ L 18 της 23.1.2003, σ. 11.

      (3)  ΕΕ L 302 της 31.12.1972, σ. 24. Οδηγία που καταργήθηκε από την οδηγία 2004/41/ΕΚ του Ευρωπαϊκού Κοινοβουλίου και του Συμβουλίου (ΕΕ L 157 της 30.4.2004, σ. 33).

      (4)  ΕΕ L 47 της 21.2.1980, σ. 4. Οδηγία που καταργήθηκε από την οδηγία 2004/41/ΕΚ.

      (5)  ΕΕ L 139 της 30.4.2004, σ. 55· διορθωμένη έκδοση στην ΕΕ L 226 της 25.6.2004, σ. 22. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

      (6)  ΕΕ L 338 της 22.12.2005, σ. 83.

      (7)  ΕΕ L 18 της 23.1.2003, σ. 11.»

      (8)  ΕΕ L 139 της 30.4.2004, σ. 55, διορθωμένη έκδοση στην ΕΕ L 226 της 25.6.2004, σ. 22.

      (9)  ΕΕ L 338 της 22.12.2005, σ. 83.»


Σημαντική ανακοίνωση νομικού περιεχομένου

|

31990L0623

Οδηγία 90/623/ΕΟΚ της Επιτροπής της 7ης Νοεμβρίου 1990 που τροποποιεί το παράρτημα ΙΙ της οδηγίας 66/402/ΕΟΚ του Συμβουλίου περί εμπορίας σπόρων δημητριακών προς σπορά

Επίσημη Εφημερίδα αριθ. L 333 της 30/11/1990 σ. 0065 - 0065 Φινλανδική ειδική έκδοση: Κεφάλαιο 3 τόμος 35 σ. 0165  Σουηδική ειδική έκδοση: Κεφάλαιο 3 τόμος 35 σ. 0165  Ειδική έκδοση στη τσεχική γλώσσα Κεφάλαιο 03 τόμος 11 σ. 47  - 47 Ειδική έκδοση στην εσθονική γλώσσα Κεφάλαιο 03 τόμος 11 σ. 47  - 47 Ειδική έκδοση στην ουγγρική γλώσσα Κεφάλαιο 03 τόμος 11 σ. 47  - 47 Ειδική έκδοση στη λιθουανική γλώσσα Κεφάλαιο 03 τόμος 11 σ. 47  - 47 Ειδική έκδοση στη λεττονική γλώσσα Κεφάλαιο 03 τόμος 11 σ. 47  - 47 Ειδική έκδοση στη μαλτέζικη γλώσσα Κεφάλαιο 03 τόμος 11 σ. 47  - 47 Ειδική έκδοση στην πολωνική γλώσσα Κεφάλαιο 03 τόμος 11 σ. 47  - 47 Ειδική έκδοση στη σλοβακική γλώσσα Κεφάλαιο 03 τόμος 11 σ. 47  - 47 Ειδική έκδοση στη σλοβενική γλώσσα Κεφάλαιο 03 τόμος 11 σ. 47  - 47

		Οδηγία της Επιτροπήςτης 7ης Νοεμβρίου 1990που τροποποιεί το παράρτημα II της οδηγίας 66/402/ΕΟΚ του Συμβουλίου περί εμπορίας σπόρων δημητριακών προς σπορά(90/623/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,τη συνθήκη για την ίδρυση της Ευρωπαϊκής Οικονομικής Κοινότητας,την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά [1], όπως τροποποιήθηκε τελευταία από την οδηγία 89/2/ΕΟΚ της Επιτροπής [2],Εκτιμώντας:ότι, σύμφωνα με τις υπάρχουσες επιστημονικές και τεχνικές γνώσεις, ορισμένες ποικιλίες βρώμης (Avena sativa) του τύπου "βρώμη η γυμνόκοκκος" μπορούν ενδεχομένως να χρησιμοποιηθούν ως ζωοτροφές·ότι, εντούτοις, είναι δύσκολο να παραχθούν σπόροι των ποικιλιών αυτών με βλαστική ικανότητα ίση προς τη βλαστική ικανότητα που συνήθως επιτυγχάνεται από σπόρους των ποικιλιών βρώμης·ότι, με την οδηγία 88/506/ΕΟΚ [3], η Επιτροπή δήλωσε ότι με βάση τις εξελίξεις των επιστημονικών και τεχνικών γνώσεων πρέπει να μειωθεί, για τις ποικιλίες βρώμης του είδους "βρώμη η γυμνόκοκκος", η ελάχιστη βλαστική ικανότητα από 85 % των καθαρών σπόρων προς σπορά που έχει καθορισθεί για τη βρώμη στο παράρτημα II της οδηγίας 66/402/ΕΟΚ σε 75 %·ότι η μείωση αυτή εφαρμοζόταν μόνο έως τις 30 Ιουνίου 1990, ώστε να είναι δυνατό να συλλεγούν και να εκτιμηθούν περαιτέρω τεχνικά στοιχεία για τις ποικιλίες αυτές·ότι τα νέα τεχνικά δεδομένα έδειξαν ότι πρέπει η μείωση του ποσοστού να συνεχίσει να εφαρμόζεται για μία νέα περιορισμένη περίοδο, ώστε να είναι δυνατό να συλλεγούν και να εκτιμηθούν και νέα τεχνικά δεδομένα·ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής σπόρων προς σπορά και πολλαπλαστιαστικού υλικού για τη γεωργία, τη φυτοκομία και τη δασοκομία,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 1Στο τμήμα 2 σημείο Β στοιχείο δ) του παραρτήματος II της οδηγίας 66/402/ΕΟΚ, η ημερομηνία "30 Ιουνίου 1990" αντικαθίσταται από την ημερομηνία "31 Δεκεμβρίου 1992".Άρθρο 2Η παρούσα οδηγία απευθύνεται στα κράτη μέλη.Βρυξέλλες, 7 Νοεμβρίου 1990.Για την ΕπιτροπήRay Mac SharryΜέλος της Επιτροπής[1] ΕΕ αριθ. 125 της 11. 7. 1966, σ. 2309/66.[2] ΕΕ αριθ. L 5 της 7. 1. 1989, σ. 31.[3] ΕΕ αριθ. L 274 της 6. 10. 1988, σ. 44.--------------------------------------------------


Avis juridique important

|

31981L0463

Οδηγία 81/463/ΕΟΚ του Συμβουλίου της 24ης Ιουνίου 1981 περί τροποποιήσεως της οδηγίας 72/464/ΕΟΚ «περί των φόρων πλην των φόρων κύκλου εργασιών οι οποίοι επιβαρύνουν των κατανάλωση των επεξεργασμένων καπνών»

Επίσημη Εφημερίδα αριθ. L 183 της 04/07/1981 σ. 0032 - 0032 Ισπανική ειδική έκδοση: Κεφάλαιο 09 τόμος 1 σ. 0128  Πορτογαλική ειδική έκδοση : Κεφάλαιο 09 τόμος 1 σ. 0128

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 24ης Ιουνίου 1981  περί τροποποιήσεως της οδηγίας 72/464/ΕΟΚ «περί των φόρων πλην των φόρων κύκλου εργασιών οι οποίοι επιβαρύνουν την κατανάλωση των επεξεργασμένων καπνών»  (81/463/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 99 και 100,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι, σύμφωνα με την οδηγία 72/464/ΕΟΚ του Συμβουλίου της 19ης Δεκεμβρίου 1972 περί των φόρων πλην των φόρων κύκλου εργασιών οι οποίοι επιβαρύνουν την κατανάλωση των επεξεργασμένων καπνών (2), όπως τροποποιήθηκε τελευταία από την οδηγία 80/1275/ ΕΟΚ (3), η μετάβαση από το ένα στάδιο εναρμονίσεως στο επόμενο αποφασίζεται από το Συμβούλιο μετά από πρόταση της Επιτροπής·  ότι το δεύτερο στάδιο εναρμονίσεως που εισήχθη με την οδηγία 77/805/ΕΟΚ (4) εκπνέει στις 30 Ιουνίου 1981·  ότι τα ιδιαίτερα κριτήρια που θα εφαρμοσθούν κατά τη διάρκεια του τρίτου σταδίου, που θα έπρεπε να αρχίσει την 1η Ιουλίου 1981, αποτελούν αντικείμενο προτάσεως εκ μέρους της Επιτροπής (5)·  ότι η γνώμη της Οικονομικής και Κοινωνικής Επιτροπής γι' αυτή την τελευταία πρόταση δόθηκε στις 25 Φεβρουαρίου 1981 (6), και ότι η γνώμη του Ευρωπαϊκού Κοινοβουλίου δεν είχε δοθεί ακόμη·  ότι το Συμβούλιο δεν είναι σε θέση να αποφανθεί για την εν λόγω πρόταση πριν από τις 30 Ιουνίου 1981·  ότι, υπό αυτές τις συνθήκες, κρίνεται εκ νέου αναγκαία μία παράταση έξι μηνών της διάρκειας του δεύτερου σταδίου,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Στο άρθρο 10α παράγραφος 1 της οδηγίας 72/464/ΕΟΚ η ημερομηνία «30 Ιουνίου 1981» αντικαθίσταται από την ημερομηνία « 31 Δεκεμβρίου 1981».  Άρθρο 2  Η παρούσα οδηγία απευθύνεται στα Κράτη μέλη.  Έγινε στο Λουξεμβούργο, στις 24 Ιουνίου 1981.  Για το Συμβούλιο  Ο Πρόεδρος  G. M. V. van AARDENNE  (1) Γνώμη που διατυπώθηκε στις 19 Ιουνίου 1981 (δεν δημοσιεύθηκε ακόμη στην Επίσημη Εφημερίδα).  (2) ΕΕ αριθ. L 303 της 31. 12. 1972, σ. 1.  (3) ΕΕ αριθ. L 375 της 31. 12. 1980, σ. 76.  (4) ΕΕ αριθ. L 338 της 20. 12. 1977, σ. 22.  (5) ΕΕ αριθ. C 264 της 11. 10. 1980, σ. 6.  (6) ΕΕ αριθ. C 138 της 9. 6. 1981, σ. 47.


Avis juridique important

|

31993L0030

Οδηγία 93/30/ΕΟΚ του Συμβουλίου της 14ης Ιουνίου 1993 σχετικά με το ακουστικό προειδοποιητικό σύστημα των δικύκλων ή τρικύκλων οχημάτων με κινητήρα

Επίσημη Εφημερίδα αριθ. L 188 της 29/07/1993 σ. 0011 - 0018 Φινλανδική ειδική έκδοση: Κεφάλαιο 7 τόμος 4 σ. 0217  Σουηδική ειδική έκδοση: Κεφάλαιο 7 τόμος 4 σ. 0217

ΟΔΗΓΙΑ 93/30/ΕΟΚ ΤΟΥ ΣΥΜΒΟΥΛΙΟΥ της 14ης Ιουνίου 1993 σχετικά με το ακουστικό προειδοποιητικό σύστημα των δικύκλων ή τρικύκλων οχημάτων με κινητήραΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινήτητας, και ιδίως το άρθρο 100 Α,  την οδηγία 91/61/ΕΟΚ του Συμβουλίου της 30ής Ιουνίου 1992 περί εγκρίσεως τύπου των δικύκλων ή τρικύκλων οχημάτων με κινητήρα (1),  την πρόταση της Επιτροπής (2),  Σε συνεργασία με το Ευρωπαϊκό Κοινοβούλιο (3),  Έχοντας υπόψη τη γνώμη της Οικονομικής και Κοινωνικής Επιτροπής (4),  Εκτμώντας:  ότι η εσωτερική αγορά περιλαμβάνει ένα χώρα χωρίς εσωτερικά σύνορα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων- ότι θα πρέπει να θεσπιστούν τα αναγκαία για τον σκοπό αυτό μέτρα- ότι, σε κάθε κράτος μέλος, τα δίκυκλα ή τρίκυκλα οχήματα με κινητήρα οφείλουν να ανταποκρίνονται, όσον αφορά τα ακουστικά προειδοποιητικά συστήματα, σε ορισμένα τεχνικά χαρακτηριστικά καθοριζόμενα από υποχρεωτικές προδιαγραφές που διαφέρουν από το ένα  κράτος μέλος στο άλλο- ότι οι προδιαγραφές αυτές, λόγω της ανομοιομορφίας τους, παρεμποδίζουν τις συναλλαγές στο εσωτερικό της Κοινότητας- ότι τα ανωτέρω εμπόδια στην εγκαθίδρυση και τη λειτουργία της εσωτερικής αγοράς δύνανται να αρθούν αν θεσπιστούν από όλα τα κράτη μέλη οι ίδιες προδιαγραφές σε αντικατάσταση των εθνικών τους κανονιστικών ρυθμίσεων- ότι η καθιέρωση εναρμονισμένων προδιαγραφών για τα ακουστικά προειδοποιητικά συστήματα των δικύκλων ή τρικύκλων οχημάτων με κινητήρα είναι αναγκαία προκειμένου να δοθεί η δυνατότητα εφαρμογής, για κάθε τύπο των εν λόγω οχημάτων, των διαδικασιών έγκρισης  τύπου οχήματος και έγκρισης τύπου στοιχείου που πραγματεύεται η οδηγία 92/61/ΕΟΚ- ότι, ενόψει των διαστάσεων και των επιδράσεων της προτεινόμενης δράσης στον υπόψη τομέα, τα περιεχόμενα στην παρούσα οδηγία κοινοτικά μέτρα είναι αναγκαία, απαραίτητα μάλιστα, για να επιτευχθούν οι ορισθέντες στόχοι, δηλαδή η κοινοτική έγκριση τύπου  οχημάτων και ότι οι στόχοι αυτοί δεν μπορούν να υλοποιηθούν επαρκώς μεμονωμένα από τα κράτη μέλη- ότι για να διευκολυνθεί η πρόσβαση στις αγορές των χωρών μη μελών της Κοινότητας κρίνεται αναγκαίο να αποκατασταθεί ισοτιμία μεταξύ των προδιαγραφών της παρούσας οδηγίας και εκείνων του κανονισμού αριθ. 28 της ΟΕΕ του ΟΗΕ,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η παρούσα οδηγία εφαρμόζεται στα ακουστικά προειδοποιητικά συστήματα παντός τύπου οχήματος, όπως ορίζεται στο άρθρο 1 της οδηγίας 92/61/ΕΟΚ.  Άρθρο 2  Οι διαδικασίες χορήγησης της έγκρισης τύπου όσον αφορά τα ακουστικά προειδοποιητικά συστήματα ενός τύπου δικύκλου ή τρικύκλου οχήματος με κινητήρα και για την έγκριση τύπου ενός τύπου ακουστικού προειδοποιητικού συστήματος ως δομικού στοιχείου, καθώς  και οι προϋποθέσεις για την ελεύθερη κυκλοφορία των ανωτέρω οχημάτων και για την ελεύθερη διάθεση στην αγορά των ακουστικών προειδοποιητικών συστημάτων καθορίζονται από την οδηγία 92/61/ΕΟΚ στα κεφάλαια Ι και ΙΙ αντίστοιχα.  Άρθρο 3  Σύμφωνα με τις διατάξεις του άρθρου 11 της οδηγίας 92/61/ΕΟΚ, αναγνωρίζεται ισοδυναμία μεταξύ των προδιαγραφών της παρούσας οδηγίας και εκείνων του κανονισμού αριθ. 28 της ΟΕΕ του ΟΗΕ (έγγραφο E/ECE/TRANS/505, Rev. 1/Add 27).  Οι αρχές των κρατών μελών, οι οποίες χορηγούν την έγκριση τύπου στοιχείου αποδέχονται τις εγκρίσεις τύπου, που έχουν εκδοθεί βάσει των προδιαγραφών του προαναφερθέντος κανονισμού αριθ. 28, καθώς και τα σήματα έγκρισης τύπου αντί των αντίστοιχων  εγκρίσεων τύπου και των σημάτων έγκρισης τύπου που έχουν εκδοθεί βάσει των προδιαγραφών της παρούσας οδηγίας.  Άρθρο 4  Η παρούσα οδηγία μπορεί να τροποποιηθεί σύμφωνα με το άρθρο 13 της οδηγίας 70/156/ΕΟΚ (5) προκειμένου:  - να ληφθούν υπόψη οι τροποποιήσεις του κανονισμού της ΟΕΕ του ΟΗΕ που αναφέρεται στο άρθρο 3,  - να προσαρμοσθεί το παράρτημα στην τεχνική πρόοδο.  Άρθρο 5  1. Τα κράτη μέλη θεσπίζουν και δημοσιεύουν τις διατάξεις που είναι αναγκαίες για να συμμορφωθούν προς την παρούσα οδηγία το αργότερο στις 14 Δεκεμβρίου 1994. Ενημερώνουν αμέσως την Επιτροπή.  Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις της αναφοράς αυτής, εκδίδονται από τα κράτη μέλη.  Από την ημερομηνία που αναφέρεται στο πρώτο εδάφιο, τα κράτη μέλη δεν μπορούν να απαγορεύουν, για λόγους που αφορούν το ακουστικό προειδοποιητικό σύστημα, την πρώτη θέση σε κυκλοφορία των οχημάτων που είναι σύμφωνα με την παρούσα οδηγία.  Εφαρμόζουν τις διατάξεις που αναφέρονται στο πρώτο εδάφιο από τις 14 Ιουνίου 1995.  2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.  Άρθρο 6  Η παρούσα οδηγία απευθύνεται στα κράτη μέλη.  Λουξεμβούργο, 14 Ιουνίου 1993.  Για το Συμβούλιο Ο Πρόεδρος J. TROJBORG (1) ΕΕ αριθ. L 225 της 10. 8. 1992, σ. 72.(2) ΕΕ αριθ. C 293 της 9. 11. 1992, σ. 15.(3) ΕΕ αριθ. C 337 της 21. 12. 1992, σ. 103 και ΕΕ αριθ. C 150 της 31. 5. 1993.(4) ΕΕ αριθ. C 73 της 15. 3. 1993, σ. 22.(5) ΕΕ αριθ. L 42 της 23. 2. 1970, σ.  1. Οδηγία όπως τροποποιήθηκε τελευταία από την οδηγία 92/53/ΕΟΚ (ΕΕ αριθ. L 225 της 10. 8. 1992, σ. 1).   ΠΑΡΑΡΤΗΜΑ Ι   ΠΡΟΔΙΑΓΡΑΦΕΣ ΕΠΙΚΥΡΩΣΗΣ ΤΩΝ ΑΚΟΥΣΤΙΚΩΝ ΠΡΟΕΙΔΟΠΟΙΗΤΙΚΩΝ ΣΥΣΤΗΜΑΤΩΝ  1. ΟΡΙΣΜΟΙ Για τους σκοπούς της παρούσας οδηγίας, νοούνται ως:  1.1. "ακουστικό προειδοποιητικό σύστημα", μια διάταξη εκπέμπουσα ηχητικό σήμα, η λειτουργία της οποίας δείχνει την παρουσία ενός οχήματος ή την πρόθεση εκτέλεσης ελιγμού όταν αντιμετωπίζεται επικίνδυνη κατάσταση στην οδική κυκλοφορία- 1.1.1. μια διάταξη περιλαμβάνουσα πολλά στόμια ηχητικής εκπομπής διεγειρόμενα από ένα και μόνο κινητήριο στοιχείο θεωρείται ως ακουστικό προειδοποιητικό σύστημα- 1.1.2. ένα ακουστικό προειδοποιητικό σύστημα περιλαμβάνον πολλά στοιχεία εκπέμποντα καθένα ηχητικό σήμα και λειτουργούντα τουτοχρόνως με την ενεργοποίηση ενός και μόνου χειριστηρίου οργάνου θεωρείται ως μία και μοναδική διάταξη ακουστικού  προειδοποιητικού συστήματος- 1.2. "τύπος ακουστικού προειδοποιητικού συστήματος", τα ακουστικά προειδοποιητικά συστήματα που δεν παρουσιάζουν μεταξύ τους βασικές διαφορές, ιδίως όσον αφορά τα ακόλουθα χαρακτηριστικά:  1.2.1. το βιομηχανικό ή εμπορικό σήμα- 1.2.2. την αρχή λειτουργίας- 1.2.3. τον τύπο τροφοδότησης (συνεχές ρεύμα, εναλλασσόμενο ρεύμα, πεπιεσμένος αέρας)- 1.2.4. το εξωτερικό σχήμα του περιβλήματος- 1.2.5. το σχήμα και τις διαστάσεις της μεμβράνης ή των μεμβρανών- 1.2.6. το σχήμα ή το είδος του (των) στομίου(-ων) εκπομπής του ήχου- 1.2.7. την (τις) ονομαστική(-ές) συχνότητα(-ες) του ήχου- 1.2.8. την ονομαστική τάση του ρεύματος τροφοδοσίας- 1.2.9. στην περίπτωση προειδοποιητικών συστημάτων τροφοδοτούμενων απευθείας από εξωτερική πηγή πεπιεσμένου αέρα, την ονομαστική πίεση λειτουργίας.  2. ΠΡΟΔΙΑΓΡΑΦΕΣ 2.1. Το ακουστικό προειδοποιητικό σύστημα οφείλει να εκπέμπει συνεχή και ομοιόμορφο ήχο- κατά τη λειτουργία δεν πρέπει να ποικίλει αισθητώς το φάσμα του ακουστικής εκπομπής. Για τα προειδοποιητικά συστήματα που τροφοδοτούνται με εναλλασσόμενο ρεύμα, η  προδιαγραφή αυτή εφαρμόζεται μόνο στη σταθερή ταχύτητα της γεννήτριας, όπου η εν λόγω ταχύτητα κινείται στα προδιαγραφόμενα στο σημείο 3.3.2 όρια.  2.2. Το προειδοποιητικό σύστημα οφείλει να παρουσιάζει τέτοια ακουστικά (φασματική κατά της ηχητικής ενέργειας, στάθμη πίεσης του ήχου) και μηχανικά χαρακτηριστικά ώστε να ανταπεξέρχεται, κατά την ενδεικνυόμενη σειρά, στις προδιαγραφόμενες στα σημεία 3  και 4 δοκιμές.  3. ΜΕΤΡΗΣΕΙΣ ΤΗΣ ΗΧΟΣΤΑΘΜΗΣ 3.1. Το ακουστικό προειδοποιητικό σύστημα πρέπει να δοκιμάζεται κατά προτίμηση σε περιβάλλον πρακτικώς άνευ ανακλάσεων. Εναλλακτικώς, δύναται να δοκιμάζεται σε θάλαμο εν μέρει άνευ ηχούς ή στο ύπαιθρο, σε ανοικτό χώρο. Στην τελευταία περίπτωση, πρέπει  να λαμβάνονται προφυλάξεις για να αποφεύγονται οι ανακλάσεις επί του εδάφους μέσα στη ζώνη μέτρησης (παραδείγματος χάρη, απλώνοντας μια σειρά ηχοαπορροφητικών πετασμάτων). Επαληθεύεται ότι η σφαιρική απόκλιση δεν υπερβαίνει το 1 dB σε ημισφαίριο ακτίνας  τουλάχιστον 5 m έως τη μέγιστη προς μέτρηση συχνότητα, τούτο δε κυρίως κατά την κατεύθυνση μέτρησης και στο ύψος της συσκευής και του μικροφώνου.  Ο θόρυβος περιβάλλοντος πρέπει να είναι τουλάχιστον 10 dB κατώτερος των μετρούμενων σταθμών ηχητικής πίεσης.  Η υποβαλλόμενη στη δοκιμή συσκευή και το μικρόφωνο οφείλουν να είναι τοποθετημένα στο ίδιο ύψος, το οποίο ανέρχεται σε 1,15 έως 1,25 m. Ο άξονας μέγιστης ευαισθησίας του μικροφώνου οφείλει να συμπίπτει με την κατεύθυνση μέγιστης ηχοστάθμης του  προειδοποιητικού συστήματος.  Το μικρόφωνο οφείλει να τοποθετείται κατά τρόπο ώστε η μεμβράνη του να απέχει 2 +- 0,01 m από το επίπεδο εξόδου του ήχου που εκπέμπει η συσκευή. Στην περίπτωση συσκευών με πολλές εξόδους, η απόσταση προσδιορίζεται ως προς το πλησιέστερο προς το  μικρόφωνο επίπεδο εξόδου.  3.2. Οι μετρήσεις των σταθμών ηχητικής πίεσης διενεργούνται με ηχόμετρο ακριβείας (κλάσης 1) που πληροί τις προδιαγραφές της δημοσίευσης IEC αριθ. 651, πρώτη έκδοση (1979). Όλες οι μετρήσεις εκτελούνται χρησιμοποιώντας την "ταχεία" χρονική σταθερά. Η  μέτρηση των γενικών σταθμών ηχητικής πίεσης γίνεται χρησιμοποιώντας την καμπύλη στάθμισης Α. Το φάσμα του εκπεμπόμενου ήχουν μετράται με τη χρήση ανάλυσης Fourier του ακουστικού σήματος. Εναλλακτικώς, μπορούν να χρησιμοποιηθούν φίλτρα τρίτου της  οκτάβας, σύμφωνα με τις προδιαγραφές της δημοσίευσης IEC αριθ. 225, πρώτη έκδοση (1966).  Στην τελευταία περίπτωση, η στάθμη ηχητικής πίεσης στη ζώνη της οκτάβας της διάμεσης συχνότητας των 2 500 Hz προσδιορίζεται αθροίζοντας τους μέσους τετραγωνικούς όρους των ηχητικών πιέσεων στις ζώνες των τρίτων οκτάβας διάμεσων συχνοτήτων των 2 000, 2  500 και 3 150 Hz. Σε όλες τις περιπτώσεις, ως μέθοδος αναφοράς γίνεται αποδεκτή μόνο η μέθοδος με ανάλυση Fourier.  3.3. Το ακουστικό προειδοποιητικό σύστημα τροφοδοτείται, κατά περίπτωση, με τις ακόλουθες τάσεις:  3.3.1. για τα ακουστικά προειδοποιητικά συστήματα που τροφοδοτούνται με συνεχές ρεύμα, αυτά τίθενται υπό τάση δοκιμής των 6,5, 13 ή 26 V μετρούμενη στην έξοδο της ηλεκτρικής πηγής και αντιστοίχως για ονομαστική τάση των 6, 12 ή 24 V- 3.3.2. για τα ακουστικά προειδοποιητικά συστήματα που τροφοδοτούνται με εναλλασσόμενο ρεύμα, τούτο παρέχεται από ηλεκτρογεννήτρια του είδους που κανονικών χρησιμοποιείται με τον υπόψη τύπο ακουστικού προειδοποιητικού συστήματος, Τα ακουστικά  χαρακτηριστικά του ανωτέρω ακουστικού προειδοποιητικού συστήματος λαμβάνονται για τις ταχύτητες της ηλεκτρογεννήτριας που αντιστοιχούν στο 50, 75 και 100 % της μέγιστης ταχύτητας που υποδεικνύει ο κατασκευαστής της γεννήτριας για συνεχή λειτουργία. Κατά  τη δοκιμή αυτή η ηλεκτρογεννήτρια δεν εξυπηρετεί κανένα άλλο ηλεκτρικό φορτίο. Η περιγραφόμενη στο σημείο 4 δοκιμή αντοχής διεξάγεται σε ταχύτητα υποδεικνυόμενη από τον κατασκευαστή του εξοπλισμού, επιλεγόμενη στην ανωτέρω αναφερθείσα περιοχή.  3.4. Αν για τη δοκιμή ενός ακουστικού προειδοποιητικού συστήματος λειτουργούντος με συνεχές ρεύμα χρησιμοποιείται πηγή με ανορθωτικό της τάσης, η εναλλασσόμενη συνιστώσα στους ακροδέκτες της πηγής, μετρούμενη κατά τη λειτουργία των συσκευών μεταξύ του  παλμού, δεν πρέπει να υπερβαίνει το 0,1 V.  3.5. Για τα ακουστικά προειδοποιητικά συστήματα που τροφοδοτούνται με συνεχές ρεύμα, η αντίσταση του ηλεκτρικού αγωγού, συμπεριλαμβανομένης της αντίστασης των ακροδεκτών και των επαφών, πρέπει να είναι όσο γίνεται πλησιέστερα στην τιμή των:  - 0,05 Ω για ονομαστική τάση 6 V,  - 0,10 Ω για ονομαστική τάση 12 V,  - 0,20 Ω για ονομαστική τάση 24 V.  3.6. Το ακουστικό προειδοποιητικό σύστημα θα συναρμόζεται, με την παρεμβολή του τεμαχίου ή των τεμαχίων που προβλέπει ο κατασκευαστής, κατά τρόπο στέρεο επί στηρίγματος μάζας τουλάχιστον δεκαπλάσιας ως προς εκείνη του προς δοκιμή προειδοποιητικού  συστήματος και τουλάχιστον ίσης προς 30 kg. Εξάλλου, το στήριγμα οφείλει να είναι πακτωμένο κατά τέτοιο τρόπο ώστε οι ανακλάσεις στις παροιές του, καθώς και οι κραδασμοί του, να έχουν αμελητέα επίδραση στα αποτελέσματα της μέτρησης.  3.7. Υπό τις ανωτέρω εκτεθείσες συνθήκες, η Α σταθμισμένη ηχοστάθμη οφείλει να μην υπερβαίνει τις ακόλουθες τιμές:  α) 115 dB(A) για τα ακουστικά προειδοποιητικά συστήματα που προορίζονται κυρίως για τα μοτοποδήλατα και τις μοτοσικλέτες και τα τρίκυκλα ισχύος το πολύ ίσης προς 7 kW- β) 118 dB(A) για τα ακουστικά προειδοποιητικά συστήματα που προορίζονται κυρίως για τις μοτοσικλέτες και τα τρίκυκλα ισχύος άνω των 7 kW.  3.7.1. Εξάλλου, η στάθμη ηχητικής πίεσης στη ζώνη συχνοτήτων 1 800 έως 3 550 Hz πρέπει να είναι μεγαλύτερη από την ηχοστάθμη κάθε συνιστώσας συχνότητας ανώτερης των 3 550 Hz και ούτως ή άλλως μεγαλύτερη ή ίση από:  α) 90 dB(A) για τα ακουστικά προειδοποιητικά συστήματα που προορίζονται κυρίως για τα μοτοποδήλατα- β) 95 dB(A) για τα ακουστικά προειδοποιητικά συστήματα που προορίζονται κυρίως για τις μοτοσικλέτες και τα τρίκυκλα ισχύος το πολύ ίσης προς 7 kW- γ) 105 dB(A) για τα ακουστικά προειδοποιητικά συστήματα που προορίζονται κυρίως για τις μοτοσικλέτες και τα τρίκυκλα ισχύος άνω των 7 kW.  3.7.2. Τα ακουστικά προειδοποιητικά συστήματα που ανταποκρίνονται στα εκτιθέμενα στο σημείο 3.7.1 στοιχείο γ) χαρακτηριστικά μπορούν να χρησιμοποιούνται και στα οχήματα του σημείου 3.7.1 στοιχεία α) και β)- τα προειδοποιητικά συστήματα που  ανταποκρίνονται στα εκτιθέμενα στο στοιχείο β) ακουστικά χαρακτηριστικά μπορούν επίσης να χρησιμοποιούνται στα μοτοποδήλατα.  3.8. Τα εμφαινόμενα ανωτέρω χαρακτηριστικά πρέπει επίσης να τηρούνται και στο προειδοποιητικό σύστημα που υποβάλλεται στην προβλεπόμενη στο σημείο 4 δοκιμή αντοχής. Η τάση τροφοδοσίας κυμαίνεται είτε μεταξύ 115 και 95 % της ονομαστικής τιμής για τα  ακουστικά προειδοποιητικά συστήματα που τροφοδοτούνται με συνεχές ρεύμα είτε, για τα ακουστικά προειδοποιητικά συστήματα που τροφοδοτούνται με εναλλασσόμενο ρεύμα, μεταξύ 50 και 100 % της μέγιστης ταχύτητας της γεννήτριας που υποδεικνύει ο κατασκευαστής  της για συνεχή λειτουργία.  3.9. Το χρονικό διάστημα μεταξύ της στιγμής που ενεργοποιείται το σύστημα και της στιγμής που ο ήχος φθάνει την προδιαγραφόμενη στο σημείο 3.7 ελάχιστη τιμή θα είναι το πολύ 0,2 δευτερόλεπτα μετρούμενα σε θερμοκρασία περιβάλλοντος 20 +- 5 oC . Η παρούσα  προδιαγραφή ισχύει, ιδίως, για τις διατάξεις με πνευματικό ή υδροπνευματικό σύστημα λειτουργίας.  3.10. Οι διατάξεις με πνευματικό ή ηλεκτροπνευματικό σύστημα λειτουργίας οφείλουν να έχουν, υπό τις συνθήκες τροφοδοσίας που ορίζουν οι κατασκευαστές των συσκευών, τις ίδιες ακουστικές επιδόσεις που απαιτούνται για τα ακουστικά προειδοποιητικά συστήματα  με ηλεκτρική ενεργοποίηση.  3.11. Στην περίπτωση συσκευών πολλαπλού ήχου, όπου κάθε συστατικό στοιχείο εκπέμπον ήχο μπορεί να λειτουργεί ανεξάρτητα, οι ελάχιστες ανωτέρω τιμές πρέπει να επιτυγχάνονται όταν καθένα από τα συστατικά στοιχεία λειτουργεί μόνο του. Η μέγιστη τιμή της  συνολικής ηχοστάθμης θα επιτυγχάνεται όταν λειτουργούν ταυτοχρόνως όλα τα συστατικά στοιχεία.  4. ΔΟΚΙΜΗ ΑΝΤΟΧΗΣ 4.1. Το ακουστικό προειδοποιητικό σύστημα θα τροφοδοτείται με την ονομαστική τάση και την προδιαγραφόμενη στα σημεία 3.3 έως 3.5 αντίσταση ηλεκτρικού αγωγού, τίθεται δε σε λειτουργία αντίστοιχα:  - 10 000 φορές για τα προειδοποιητικά συστήματα που προορίζονται κυρίως για τα μοτοποδήλατα και τις μοτοσικλέτες και τα τρίκυκλα ισχύος το πολύ ίσης προς 7 kW,  - 50 000 φορές για τα προειδοποιητικά συστήματα που προορίζονται κυρίως για τις μοτοσικλέτες και τα τρίκυκλα ισχύος άνω των 7 kW,  με ρυθμό ένα δευτερόλεπτο λειτουργίας ακολουθούμενο από τέσσερα δευτερόλεπτα παύσης. Στη διάρκεια της δοκιμής, το ακουστικό προειδοποιητικό σύστημα ψύχεται με ρεύμα αέρα ταχύτητας περίπου 10 m/sec.  4.2. Αν η δοκιμή διεξάγεται στο εσωτερικό ηχοαπορροφητικού θαλάμου, ο τελευταίος πρέπει να καταλαμβάνει επαρκή όγκο για να εξασφαλίζεται κανονικώς η διάχυση της εκλυόμενης από το προειδοποιητικό σύστημα θερμότητας στη διάρκεια της δοκιμής αντοχής.  4.3. Η θερμοκρασία περιβάλλοντος στην αίθουσα δοκιμών πρέπει να περιλαμβάνεται μεταξύ + 15 και + 30 oC.  4.4. Εφόσον, μετά την εκτέλεση του ημίσεος ανωτέρου προδιαγραφέντος κύκλου, τροποποιήθηκαν τα χαρακτηριστικά της ηχοστάθμης έναντι εκείνων του ακουστικού προειδοποιητικού συστήματος πριν από τη δοκιμή, επιτρέπεται να διενεργηθεί ρύθμιση της διάταξης.  Μετά τη συμπλήρωση του κύκλου, το ακουστικό προειδοποιητικό συστημα οφείλει, ενδεχομένως μετά από νέα ρύθμιση, να ανταπεξέρχεται στην περιγραφόμενη στο σημείο 3 δοκιμή.  4.5. Για τα ακουστικά προειδοποιητικά συστήματα ηλεκτροπνευματικού τύπου, επιτρέπεται η λίπανση ανά 10 000 χειρισμούς, με το λάδι που υποδεικνύει ο κατασκευαστής.  5. ΣΗΜΑ ΕΓΚΡΙΣΗΣ ΤΥΠΟΥ 5.1. Κάθε ακουστικό προειδοποιητικό σύστημα που κατασκευάζεται σύμφωνα με τον εγκεκριμένο τύπο, οφείλει να φέρει σήμα έγκρισης τύπου σύμφωνα με τις προδιαγραφές του παραρτήματος V της οδηγίας 92/61/ΕΟΚ.  Προσάρτημα 1  Δελτίο πληροφοριών για ένα τύπο ακουστικού προειδοποιητικού συστήματος προοριζόμενου για τα δίκυκλα ή τρίκυκλα οχήματα με κινητήρα (επισυνάπτεται στην αίτηση έγκρισης τύπου, στην περίπτωση που η τελευταία υποβάλλεται χωριστά από την αίτηση έγκρισης του οχήματος) Αύξων αριθμός (δίδεται από τον αιτούντα): .  Η αίτηση επικύρωσης για ένα τύπο ακουστικού προειδοποιητικού συστήματος προοριζόμενου για τα δίκυκλα ή τρίκυκλα οχήματα με κινητήρα συνοδεύεται από τις πληροφορίες που παρατίθενται στο παράρτημα ΙΙ της οδηγίας 92/61/ΕΟΚ υπό το τμήμα Α, στα σημεία 9.5.1  έως 9.5.4.  Προσάρτημα 2  Ένδειξη της διοικητικής αρχής Πιστοποιητικό έγκρισης τύπου ενός τύπου ακουστικού προειδοποιητικού συστήματος προοριζόμενου για τα δίκυκλα ή τρίκυκλα οχήματα με κινητήρα ΥΠΟΔΕΙΓΜΑ Αναφορά αριθ. . της τεχνικής υπηρεσίας . της .  Αριθ. έγκρισης τύπου: . Αριθ. επέκτασης: .  1. Σήμα του ακουστικού προειδοποιητικού συστήματος: .  2. Τύπος του ακουστικού προειδοποιητικού συστήματος και όχημα(τα) για το (τα) οποίο(α) προορίζεται [για τις μοτοσυκλέτες και τα τρίκυκλα προσδιορίσατε την ισχύ ( 7 kW ή < 7 kW)]: .  3. Όνομα και διεύθυνση του κατασκευαστή: .  .  4. Όνομα και διεύθυνση του ενδεχόμενου εντολοδόχου του κατασκευαστή: .  .  5. Το ακουστικό προειδοποιητικό σύστημα υποβλήθηκε σε δοκιμή στις; .  6. Η έγκριση τύπου χορηγείται/απορρίπτεται (1).  7. Τόπος: .  8. Ημερομηνία: .  9. Υπογραφή: .  (1) Διαγράψτε την περιττή ένδειξη.   ΠΑΡΑΡΤΗΜΑ ΙΙ   ΠΡΟΔΙΑΓΡΑΦΕΣ ΕΓΚΑΤΑΣΤΑΣΗΣ ΑΚΟΥΣΤΙΚΩΝ ΠΡΟΕΙΔΟΠΟΙΗΤΙΚΩΝ ΣΥΣΤΗΜΑΤΩΝ ΣΤΑ ΔΙΚΥΚΛΑ Ή ΤΡΙΚΥΚΛΑ ΟΧΗΜΑΤΑ ΜΕ ΚΙΝΗΤΗΡΑ  1. ΟΡΙΣΜΟΙ Κατά την έννοια της παρούσας οδηγίας, ως:  1.1. "τύπος οχήματος" νοούνται τα οχήματα που δεν παρουσιάζουν μεταξύ τους βασικές διαφορές, κυρίως όσον αφορά:  1.1.1. το πλήθος και τον (τους) τύπο(-ους) των ακουστικών προειδοποιητικών συστημάτων που είναι τοποθετημένα στο όχημα- 1.1.2. τα τεμάχια συνάρμοσης των προειδοποιητικών συστημάτων επί του οχήματος- 1.1.3. τη θέση των προειδοποιητικών συστημάτων επί του οχήματος- 1.1.4. τη στερεότητα των κατασκευαστικών μερών επί των οποίων συναρμόζεται(-ονται) το (τα) προειδοποιητικό(-α) σύστημα(-τα)- 1.1.5. το σχήμα και τα υλικά του αμαξώματος που συνιστούν το εμπρόσθιο τμήμα του οχήματος και ενδέχεται να επηρεάσουν την ηχοστάθμη εκπομπής του (των) προειδοποιητικού(-ων) συστήματος(-ων) και να δημιουργήσουν φαινόμενα επικάλυψης ήχου.  2. ΠΡΟΔΙΑΓΡΑΦΕΣ 2.1. Κάθε όχημα οφείλει να είναι εφοδιασμένο με ακουστικό προειδοποιητικό σύστημα τύπου εγκεκριμένου κατ' εφαρμογή της παρούσας οδηγίας ή εγκεκριμένου κατ' εφαρμογή της οδηγίας 70/388/ΕΟΚ του Συμβουλίου της 27ης Ιουλίου 1970 περί προσεγγίσεως των  νομοθεσιών των κρατών μελών που αφορούν στα ηχητικά όργανα των οχημάτων με κινητήρα (1). Ωστόσο, τα μοτοποδήλατα που είναι εφοδιασμένα με κινητήρα ισχύος που δεν υπερβαίνει το 0,5 kW και των οποίων η μέγιστη εκ κατασκευής ταχύτητα είναι μικρότερη ή ίση  προς 25 km/h μπορούν να είναι εφοδιασμένα με ακουστικό προειδοποιητικό σύστημα που έχει λάβει έγκριση τύπου ή με μηχανικό προειδοποιητικό σύστημα που δεν έχει λάβει έγκριση τύπου. Στην τελευταία περίπτωση, ο κατασκευαστής πρέπει να δηλώσει ότι το  μηχανικό προειδοποιητικό σύστημα είναι σύμφωνο προς τα πρότυπα που εφαρμόζονται σε αυτό τον τύπο προειδοποιητικών συστημάτων, που ισχύουν στο κράτος μέλος όπου το μοτοποδήλατο μειωμένων επιδόσεων πρέπει να διατεθεί στο εμπόριο.  2.2. Η τάση δοκιμής πρέπει να ανταποκρίνεται σε εκείνη που ορίζεται στο σημείο 3.3 του παραρτήματος Ι.  2.3. Οι μετρήσεις των σταθμών ηχητικής πίεσης διενεργούνται υπό τις προδιαγραφόμενες στο σημείο 3.2 του παραρτήματος Ι συνθήκες.  2.4. Η τιμή της Α στάθμης ηχητικής πίεσης που εκπέμπει(-ουν) η (οι) συσκευή(-ές) που είναι τοποθετημένες επί του οχήματος μετράται σε απόσταση 7 m έμπροσθεν του οχήματος, ενώ το τελευταίο είναι τοποθετημένο σε ελεύθερο στίβο, επί εδάφους όσο γίνεται  πλέον λείου και, αν πρόκειται για ακουστικά προειδοποιητικά συστήματα τροφοδοτούμενα με συνεχές ρεύμα, χωρίς να λειτουργεί ο κινητήρας του οχήματος.  2.5. Το μικρόφωνο της συσκευής μέτρησης θα είναι τοποθετημένο κατά το δυνατό στο διάμηκες επίπεδο συμμετρίας του οχήματος.  2.6. Η στάθμη ηχητικής πίεσης του θορύβου περιβάλλοντος και του παραγόμενου από τον άνεμο θορύβου πρέπει να υπολείπεται τουλάχιστον κατά 10 dB (A) της προς μέτρηση ηχοστάθμης.  2.7. Αναζητείται η μέγιστη τιμή στάθμης ηχητικής πίεσης στο τμήμα που περιλαμβάνεται μεταξύ 0,5 m και 1,5 m ύψους υπεράνω του εδάφους.  2.8. Η μετρούμενη υπό τις προδιαγραφόμενες στα σημεία 2.2 έως 2.7 συνθήκες μέγιστη τιμή ηχοστάθμης (σημείο 2.7) της υποβαλλόμενης στη δοκιμή ηχητικής σήμανσης οφείλει να είναι τουλάχιστον:  α) ίση προς 75 dB(A) και το πολύ ίση προς 112 dB(A) για τη σήμανση των μοτοποδηλάτων- β) ίση προς 80 dB(A) και το πολύ ίση προς 112 dB(A) για τη σήμανση των μοτοσικλετών και τρίκυκλων ισχύος το πολύ ίσης προς 7 kW- γ) ίση προς 93 dB(A) και το πολύ ίση προς 112 dB(A) για τη σήμανση των μοτοσικλετών και τρίκυκλων ισχύος άνω των 7 kW.  Προσάρτημα 1  Δελτίο πληροφοριών για την εγκατάσταση ενός ακουστικού προειδοποιητικού συστήματος επί ενός τύπου δίκυκλου ή τρίκυκλου οχήματος με κινητήρα (επισυνάπτεται στην αίτηση έγκρισης τύπου, στην περίπτωση που η τελευταία υποβάλλεται ανεξάρτητα από την αίτηση έγκρισης του οχήματος) Αύξων αριθμός (δίνεται από τον αιτούντα): .  Η αίτηση έγκρισης τύπου όσον αφορά την εγκατάσταση ενός ακουστικού προειδοποιητικού συστήματος επί ενός τύπου δίκυκλου ή τρίκυκλου οχήματος με κινητήρα συνοδεύεται από τις πληροφορίες που παρατίθενται στο παράρτημα ΙΙ της οδηγίας 92/61/ΕΟΚ τμήμα Α, στα  σημεία:  - 0.1 - 0.2 - 0.4 έως 0.6 - 3.2.5 έως 3.2.5.2.2 - 9.5.5.  Προσάρτημα 2  Ένδειξη της διοικητικής αρχής Πιστοποιητικό έγκρισης τύπου όσον αφορά την εγκατάσταση ενός ακουστικού προειδοποιητικού συστήματος επί ενός τύπου δίκυκλου ή τρίκυκλου οχήματος με κινητήρα ΥΠΟΔΕΙΓΜΑ Αναφορά αριθ. . της τεχνικής υπηρεσίας . της .  Αριθ. έγκρισης τύπου: . Αριθ. επέκτασης: .  1. Βιομηχανικό ή εμπορικό σήμα του οχήματος: .  2. Τύπος του οχήματος: .  3. Όνομα και διεύθυνση του κατασκευαστή: .  .  4. Όνομα και διεύθυνση του ενδεχόμενου εντολοδόχου του κατασκευαστή: .  .  5. Όχημα υποβληθέν σε δοκιμή στις: .  6. Η έγκριση τύπου χορηγείται/απορρίπτεται (2).  7. Τόπος: .  8. Ημερομηνία: .  9. Υπογραφή: .  (1) ΕΕ αριθ. L 176 της 10. 8. 1970, σ. 12. Οδηγία όπως τροποποιήθηκε τελευταία από την οδηγία 87/354/ΕΟΚ (ΕΕ αριθ. L 192 της 11. 7. 1987, σ. 43).(2) Διαγράψτε την περιττή ένδειξη.


title: Οδηγία 2007/14/ΕΚ της Επιτροπής, της 8ης Μαρτίου 2007 , σχετικά με τον καθορισμό αναλυτικών κανόνων για την εφαρμογή ορισμένων διατάξεων της οδηγίας 2004/109/ΕΚ για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά

text:
               9.3.2007

               EL

               Επίσημη Εφημερίδα της Ευρωπαϊκής Ένωσης

               L 69/27

         ΟΔΗΓΊΑ 2007/14/ΕΚ ΤΗΣ ΕΠΙΤΡΟΠΉΣ
   της 8ης Μαρτίου 2007
   σχετικά με τον καθορισμό αναλυτικών κανόνων για την εφαρμογή ορισμένων διατάξεων της οδηγίας 2004/109/ΕΚ για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και την τροποποίηση της οδηγίας 2001/34/ΕΚ (1), και ιδίως το άρθρο 2 παράγραφος 3 στοιχείο α), το άρθρο 5 παράγραφος 6 πρώτο εδάφιο και το άρθρο 5 παράγραφος 6 στοιχείο γ), το άρθρο 9 παράγραφος 7, το άρθρο 12 παράγραφος 8 στοιχείο β) έως στοιχείο ε), το άρθρο 13 παράγραφος 2, το άρθρο 14 παράγραφος 2, το άρθρο 21 παράγραφος 4 στοιχείο α), το άρθρο 23 παράγραφος 4 σημείο ii) και το άρθρο 23 παράγραφος 7,
   Αφού ζητήθηκε η γνώμη της ευρωπαϊκής επιτροπής ρυθμιστικών αρχών των αγορών κινητών αξιών (CESR) (2) επί θεμάτων τεχνικού χαρακτήρα,
   Εκτιμώντας τα ακόλουθα:

               (1)

               Η οδηγία 2004/109/ΕΚ θεσπίζει τις γενικές αρχές για την εναρμόνιση των απαιτήσεων διαφάνειας όσον αφορά την κατοχή δικαιωμάτων ψήφου ή χρηματοπιστωτικών μέσων που έχουν ως αποτέλεσμα το δικαίωμα απόκτησης υφιστάμενων μετοχών με δικαιώματα ψήφου. Σκοπός της οδηγίας είναι να διασφαλίσει, μέσω της κοινολόγησης ακριβών, περιεκτικών και έγκαιρων πληροφοριών σχετικά με τους εκδότες κινητών αξιών, την εμπέδωση και τη διατήρηση της εμπιστοσύνης των επενδυτών. Επίσης, απαιτώντας την πληροφόρηση των εκδοτών σχετικά με κινήσεις που επηρεάζουν τις σημαντικές συμμετοχές σε εταιρείες, η οδηγία έχει σκοπό να εξασφαλίσει ότι οι εν λόγω εκδότες θα είναι σε θέση να τηρούν ενήμερο το κοινό.

               (2)

               Οι κανόνες εφαρμογής των κανόνων που διέπουν τις απαιτήσεις διαφάνειας θα πρέπει επίσης να είναι σχεδιασμένοι έτσι ώστε να εξασφαλίζουν υψηλό επίπεδο προστασίας των επενδυτών, να ενισχύουν την αποτελεσματικότητα της αγοράς και να εφαρμόζονται ομοιόμορφα.

               (3)

               Όσον αφορά τις διαδικαστικές ρυθμίσεις σύμφωνα με τις οποίες πρέπει να ενημερώνονται οι επενδυτές σχετικά με την επιλογή του κράτους μέλους προέλευσης εκ μέρους του εκδότη, είναι σκόπιμο να κοινολογούνται οι επιλογές αυτές σύμφωνα με την ίδια διαδικασία που ισχύει για τις ρυθμιζόμενες πληροφορίες στο πλαίσιο της οδηγίας 2004/109/ΕΚ.

               (4)

               Όσον αφορά το ελάχιστο περιεχόμενο της συνοπτικής σειράς εξαμηνιαίων οικονομικών καταστάσεων στις περιπτώσεις όπου η εν λόγω σειρά δεν συντάσσεται σύμφωνα με διεθνή λογιστικά πρότυπα, το περιεχόμενο αυτό πρέπει να είναι τέτοιο ώστε να μην παρέχει παραπλανητική εικόνα των στοιχείων του ενεργητικού και του παθητικού, της χρηματοοικονομικής θέσης και των αποτελεσμάτων χρήσεως του εκδότη. Το περιεχόμενο των εξαμηνιαίων εκθέσεων πρέπει να είναι τέτοιο ώστε να εξασφαλίζει την κατάλληλη διαφάνεια για τους επενδυτές μέσω τακτικής ροής πληροφοριών σχετικά με τις επιδόσεις του εκδότη και, επίσης, να εξασφαλίζει ότι οι πληροφορίες αυτές παρέχονται με τέτοιο τρόπο ώστε να είναι εύκολο να συγκρίνονται με τις πληροφορίες που παρέχονται στην ετήσια έκθεση του προηγούμενου έτους.

               (5)

               Οι εκδότες μετοχών που συντάσσουν ενοποιημένους λογαριασμούς σύμφωνα με τα διεθνή λογιστικά πρότυπα (ΔΛΠ) και τα διεθνή πρότυπα χρηματοοικονομικής πληροφόρησης (ΔΠΧΠ) πρέπει να εφαρμόζουν τον ίδιο ορισμό των συναλλαγών μεταξύ μερών στις ετήσιες και τις εξαμηνιαίες εκθέσεις στο πλαίσιο της οδηγίας 2004/109/ΕΚ. Οι εκδότες μετοχών που δεν συντάσσουν ενοποιημένους λογαριασμούς και δεν υποχρεούνται να εφαρμόζουν τα ΔΛΠ και τα ΔΠΧΠ πρέπει, στις εξαμηνιαίες εκθέσεις τους στο πλαίσιο της οδηγίας 2004/109/ΕΚ, να εφαρμόζουν τον ορισμό των συναλλαγών μεταξύ μερών που παρουσιάζεται στην οδηγία 78/660/ΕΟΚ του Συμβουλίου, της 25ης Ιουλίου 1978, με βάση το άρθρο 54 παράγραφος 3 στοιχείο ζ) της συνθήκης περί των ετησίων λογαριασμών εταιρειών ορισμένων μορφών (3).

               (6)

               Για τους σκοπούς της εξασφάλισης της απαλλαγής από την κοινοποίηση σημαντικών συμμετοχών στο πλαίσιο της οδηγίας 2004/109/ΕΚ στην περίπτωση μετοχών που αποκτώνται με μοναδικό σκοπό την εκκαθάριση και το διακανονισμό, η μέγιστη διάρκεια του «σύντομου κύκλου διακανονισμού» πρέπει να είναι όσο το δυνατόν μικρότερη.

               (7)

               Για να είναι σε θέση η σχετική αρμόδια αρχή να παρακολουθεί τη συμμόρφωση όσον αφορά την παρέκκλιση, αναφορικά με τους ειδικούς διαπραγματευτές, σχετικά με την κοινοποίηση πληροφοριών για σημαντικές συμμετοχές, ο ειδικός διαπραγματευτής που επιθυμεί να επωφεληθεί από την παρέκκλιση αυτή θα πρέπει να γνωστοποιήσει ότι ενεργεί ή προτίθεται να ενεργήσει ως ειδικός διαπραγματευτής και να διευκρινίσει για ποιες μετοχές ή χρηματοοικονομικά μέσα θα ενεργήσει με τον τρόπο αυτό.

               (8)

               Είναι ιδιαίτερα σημαντική η άσκηση δραστηριοτήτων ειδικής διαπραγμάτευσης με πλήρη διαφάνεια. Έτσι, ο ειδικός διαπραγματευτής πρέπει να είναι σε θέση, εφόσον του ζητηθεί από την αρμόδια σχετική αρχή, να προσδιορίσει τις δραστηριότητες που διενεργούνται σε σχέση με τον υπό εξέταση εκδότη και ειδικότερα τις μετοχές ή τα χρηματοοικονομικά μέσα που τηρούνται για δραστηριότητες ειδικής διαπραγμάτευσης.

               (9)

               Όσον αφορά το χρονοδιάγραμμα των ημερών διαπραγμάτευσης, είναι σκόπιμο, για λόγους ευκολίας της λειτουργίας, να υπολογίζονται τα χρονικά όρια σε σχέση με τις ημέρες διαπραγμάτευσης στο κράτος μέλος του εκδότη. Ωστόσο, για να ενισχυθεί η διαφάνεια, θα πρέπει να προβλέπεται ότι κάθε αρμόδια αρχή θα ενημερώνει τους επενδυτές και τους συμμετέχοντες στην αγορά σχετικά με το χρονοδιάγραμμα ημερών διαπραγμάτευσης που εφαρμόζεται στις διάφορες ρυθμιζόμενες αγορές που βρίσκονται ή λειτουργούν στο έδαφός της.

               (10)

               Όσον αφορά τις συνθήκες υπό τις οποίες πρέπει να γίνεται κοινοποίηση των σημαντικών συμμετοχών, είναι σκόπιμο να προσδιοριστεί πότε ενεργοποιείται η υποχρέωση, είτε ατομικά είτε συλλογικά, και πώς θα εξασφαλίζεται η συμμόρφωση με την υποχρέωση αυτή στην περίπτωση πληρεξουσίων.

               (11)

               Είναι λογικό να υποτεθεί ότι τα φυσικά πρόσωπα ή οι νομικές οντότητες ενεργούν με μεγάλη προσοχή όταν αγοράζουν ή πωλούν σημαντικές συμμετοχές. Κατά συνέπεια, τα εν λόγω πρόσωπα ή οντότητες θα αντιληφθούν πολύ γρήγορα αυτές τις αγορές ή πωλήσεις, ή τη δυνατότητα άσκησης δικαιωμάτων ψήφου και, επομένως, είναι σκόπιμο να οριστεί μια πολύ σύντομη περίοδος μετά τη σχετική συναλλαγή ως περίοδος μετά από την οποία θεωρείται ότι έχουν λάβει γνώση.

               (12)

               Η δυνατότητα απαλλαγής από την υποχρέωση άθροισης των σημαντικών συμμετοχών θα πρέπει να δίνεται μόνο σε μητρικές επιχειρήσεις που μπορούν να αποδείξουν ότι οι θυγατρικές τους εταιρείες διαχείρισης και εταιρείες επενδύσεων πληρούν επαρκώς τους όρους ανεξαρτησίας. Για να διασφαλιστεί η πλήρης διαφάνεια, η σχετική δήλωση θα πρέπει να κοινοποιείται εκ των προτέρων στη σχετική αρμόδια αρχή. Ως προς αυτό, είναι σημαντικό να αναφέρει η κοινοποίηση την αρμόδια αρχή που εποπτεύει τις δραστηριότητες των εταιρειών διαχείρισης υπό τους όρους που ορίζονται δυνάμει της οδηγίας 85/611/ΕΟΚ του Συμβουλίου, της 20ής Δεκεμβρίου 1985, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (4), ασχέτως του εάν έχουν εγκριθεί ή όχι στο πλαίσιο της εν λόγω οδηγίας, στη δεύτερη περίπτωση εποπτεύονται στο πλαίσιο της εθνικής νομοθεσίας.

               (13)

               Για τους σκοπούς της οδηγίας 2004/109/ΕΚ, τα χρηματοπιστωτικά μέσα πρέπει να λαμβάνονται υπόψη στο πλαίσιο της κοινοποίησης των σημαντικών συμμετοχών στο βαθμό που τα εν λόγω μέσα παρέχουν στον κάτοχο το άνευ όρων δικαίωμα για απόκτηση των υποκειμένων μετοχών ή τη διακριτική ευχέρεια να επιλέξει είτε την απόκτηση των υποκειμένων μετοχών είτε μετρητά κατά τη λήξη. Κατά συνέπεια, τα χρηματοπιστωτικά μέσα δεν πρέπει να θεωρείται ότι περιλαμβάνουν μέσα που παρέχουν στον κάτοχο το δικαίωμα να λαμβάνει μετοχές υπό την προϋπόθεση ότι η τιμή της υποκείμενης μετοχής θα εκφράζει ένα συγκεκριμένο επίπεδο σε μια συγκεκριμένη χρονική στιγμή. Δεν θα πρέπει επίσης να θεωρείται ότι τα χρηματοπιστωτικά μέσα καλύπτουν τα μέσα που επιτρέπουν στον εκδότη του μέσου ή σε έναν τρίτο να χορηγεί μετοχές ή μετρητά στον κάτοχο του μέσου κατά τη λήξη.

               (14)

               Τα χρηματοπιστωτικά μέσα στο τμήμα Γ του παραρτήματος Ι της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου (5), τα οποία δεν αναφέρονται στο άρθρο 11 παράγραφος 1 της παρούσας οδηγίας, δεν θεωρούνται ως χρηματοπιστωτικά μέσα κατά την έννοια του άρθρου 13 παράγραφος 1 της οδηγίας 2004/109/ΕΚ.

               (15)

               Η οδηγία 2004/109/ΕΚ ορίζει απαιτήσεις υψηλού επιπέδου στον τομέα της διάδοσης ρυθμιζόμενων πληροφοριών. Επομένως, η απλή διαθεσιμότητα πληροφοριών, πράγμα που σημαίνει ότι οι επενδυτές πρέπει να τις αναζητήσουν ενεργά, δεν επαρκεί για τους σκοπούς της εν λόγω οδηγίας. Συνεπώς, η διάδοση θα πρέπει να περιλαμβάνει την ενεργή διανομή πληροφοριών από τους εκδότες στα μέσα ενημέρωσης, έτσι ώστε οι πληροφορίες να φτάσουν στους επενδυτές.

               (16)

               Είναι απαραίτητα τα ελάχιστα πρότυπα ποιότητας για τη διάδοση ρυθμιζόμενων πληροφοριών για να διασφαλιστεί ότι οι επενδυτές, ακόμη και εάν βρίσκονται σε άλλο κράτος μέλος από αυτό του εκδότη, θα έχουν ίση πρόσβαση στις ρυθμιζόμενες πληροφορίες. Οι εκδότες πρέπει να διασφαλίζουν ότι πληρούνται αυτά τα ελάχιστα πρότυπα, είτε διαδίδοντας οι ίδιοι τις ρυθμιζόμενες πληροφορίες είτε αναθέτοντας σε τρίτους να το πράξουν εξ ονόματός τους. Στη δεύτερη περίπτωση, ο τρίτος θα πρέπει να είναι ικανός να διαδίδει πληροφορίες υπό τις κατάλληλες συνθήκες και να χρησιμοποιεί τους κατάλληλους μηχανισμούς ώστε να εξασφαλίζει ότι οι ρυθμιζόμενες πληροφορίες που λαμβάνει προέρχονται από τον αντίστοιχο εκδότη και ότι δεν υπάρχει σημαντικός κίνδυνος υποβάθμισης των στοιχείων ή πρόσβασης χωρίς άδεια σε μη δημοσιευμένες εσωτερικές πληροφορίες. Όταν ο τρίτος παρέχει άλλες υπηρεσίες ή εκτελεί άλλα καθήκοντα, όπως μέσα ενημέρωσης, αρμόδιες αρχές, χρηματιστήρια ή η οντότητα που έχει αναλάβει τον επίσημα ορισμένο μηχανισμό αποθήκευσης, αυτές οι υπηρεσίες ή τα καθήκοντα θα πρέπει να διαχωρίζονται σαφώς από τις υπηρεσίες και τα καθήκοντα που σχετίζονται με τη διάδοση ρυθμιζόμενων πληροφοριών. Όταν κοινοποιούν πληροφορίες στα μέσα ενημέρωσης, οι εκδότες ή οι τρίτοι πρέπει να δίνουν προτεραιότητα στη χρήση ηλεκτρονικών μέσω και τυποποιημένων μορφοτύπων ώστε να διευκολύνεται και να επιταχύνεται η επεξεργασία των πληροφοριών.

               (17)

               Επιπλέον, στο πλαίσιο των ελάχιστων προτύπων, οι ρυθμιζόμενες πληροφορίες πρέπει να διαδίδονται με τρόπο που θα εξασφαλίζει την ευρύτερη δυνατή πρόσβαση για το κοινό και, εφόσον είναι δυνατόν, φθάνοντας στο κοινό ταυτόχρονα στο εσωτερικό και στο εξωτερικό του κράτους μέλους προέλευσης του εκδότη. Αυτό θα γίνεται με την επιφύλαξη του δικαιώματος των κρατών μελών να απαιτούν από τους εκδότες να δημοσιεύουν μέρη ή το σύνολο των ρυθμιζόμενων πληροφοριών μέσω εφημερίδων και της δυνατότητας των εκδοτών να παρουσιάζουν ρυθμιζόμενες πληροφορίες σε δικούς τους ή άλλους δικτυακούς τόπους που είναι προσπελάσιμοι για τους επενδυτές.

               (18)

               Θα πρέπει να είναι δυνατό να δηλώνεται η ισοδυναμία όταν οι γενικοί κανόνες κοινολόγησης των τρίτων χωρών παρέχουν στους χρήστες μια κατανοητή και γενικά ισοδύναμη αξιολόγηση της θέσης των εκδοτών που τους επιτρέπει να λαμβάνουν αποφάσεις παρόμοιες με αυτές που θα λάμβαναν εάν είχαν στη διάθεσή τους πληροφορίες σύμφωνα με τις απαιτήσεις στο πλαίσιο της οδηγίας 2004/109/ΕΚ, ακόμη και αν οι απαιτήσεις δεν είναι ταυτόσημες. Ωστόσο, η ισοδυναμία θα πρέπει να περιορίζεται στη ουσία των σχετικών πληροφοριών και δεν θα πρέπει να γίνονται δεκτές εξαιρέσεις όσον αφορά τα χρονικά όρια που ορίζονται από την οδηγία 2004/109/ΕΚ.

               (19)

               Για να προσδιοριστεί εάν ένας εκδότης τρίτης χώρας πληροί ισοδύναμες απαιτήσεις με αυτές που ορίζονται στο άρθρο 4 παράγραφος 3 της οδηγίας 2004/109/ΕΚ ή όχι, είναι σημαντικό να εξασφαλίζεται ότι υπάρχει συνέπεια με τον κανονισμό (ΕΚ) αριθ. 809/2004, της 29ης Απριλίου 2004, για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία, τη μορφή των ενημερωτικών δελτίων, την ενσωμάτωση πληροφοριών μέσω παραπομπής, τη δημοσίευση των ενημερωτικών δελτίων και τη διάδοση των σχετικών διαφημίσεων (6), ιδίως τα στοιχεία που αφορούν ιστορικές χρηματοοικονομικές πληροφορίες που πρέπει να περιλαμβάνονται σε ένα ενημερωτικό δελτίο.

               (20)

               Όσον αφορά την ισοδυναμία των απαιτήσεων ανεξαρτησίας, η μητρική επιχείρηση μιας εταιρείας διαχείρισης ή εταιρείας επενδύσεων που εδρεύει σε τρίτη χώρα πρέπει να είναι σε θέση να επωφελείται από την απαλλαγή στο πλαίσιο του άρθρου 12 παράγραφος 4 ή 5 της οδηγίας 2004/109/ΕΚ, ασχέτως του εάν η νομοθεσία της τρίτης χώρας απαιτεί ή όχι άδεια για την ελεγχόμενη εταιρεία διαχείρισης ή εταιρεία επενδύσεων όσον αφορά την άσκηση δραστηριοτήτων διαχείρισης ή δραστηριοτήτων διαχείρισης χαρτοφυλακίου, με την προϋπόθεση ότι τηρούνται ορισμένοι όροι ανεξαρτησίας.

               (21)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της ευρωπαϊκής επιτροπής κινητών αξιών,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αντικείμενο
   Η παρούσα οδηγία ορίζει λεπτομερείς κανόνες για την εφαρμογή του άρθρου 2 παράγραφος 1 σημεία i) και ii), του άρθρου 5 παράγραφος 3 δεύτερο εδάφιο, της δεύτερης πρότασης του άρθρου 5 παράγραφος 4, του άρθρου 9 παράγραφοι 1, 2 και 4, του άρθρου 10, του άρθρου 12 παράγραφοι 1, 2, 4, 5 και 6, του άρθρου 12 παράγραφος 2 στοιχείο α), του άρθρου 13 παράγραφος 1, του άρθρου 21 παράγραφος 1, του άρθρου 23 παράγραφοι 1 και 6 της οδηγίας 2004/109/ΕΚ.
   Άρθρο 2
   Διαδικαστικές ρυθμίσεις για την επιλογή του κράτους μέλους προέλευσης

      [Άρθρο 2 παράγραφος 1 σημεία i) και ii) της οδηγίας 2004/109/ΕΚ]

   Όταν ο εκδότης επιλέγει κράτος μέλος προέλευσης, η επιλογή αυτή κοινολογείται σύμφωνα με την ίδια διαδικασία που εφαρμόζεται για τις ρυθμιζόμενες πληροφορίες.
   Άρθρο 3
   Ελάχιστο περιεχόμενο των εξαμηνιαίων μη ενοποιημένων οικονομικών καταστάσεων

      (Άρθρο 5 παράγραφος 3 δεύτερο εδάφιο της οδηγίας 2004/109/ΕΚ)

   1.   Το ελάχιστο περιεχόμενο της συνοπτικής σειράς εξαμηνιαίων οικονομικών καταστάσεων, όταν η σειρά αυτή δεν συντάσσεται σύμφωνα με διεθνή λογιστικά πρότυπα που έχουν εγκριθεί σύμφωνα με τη διαδικασία που προβλέπεται στο άρθρο 6 του κανονισμού (ΕΚ) αριθ. 1606/2002, πρέπει να είναι σύμφωνο με τις παραγράφους 2 και 3 του άρθρου αυτού.
   2.   Ο συνοπτικός ισολογισμός και ο συνοπτικός λογαριασμός αποτελεσμάτων χρήσεως πρέπει να εμφανίζουν κάθε ένα από τα κεφάλαια και τα υποσύνολα που περιλαμβάνονται στις πιο πρόσφατες ετήσιες οικονομικές καταστάσεις του εκδότη. Πρέπει να περιλαμβάνονται πρόσθετα κονδύλια εάν, ως αποτέλεσμα της παράλειψής τους, οι εξαμηνιαίες οικονομικές καταστάσεις παρέχουν παραπλανητική εικόνα των στοιχείων του ενεργητικού και του παθητικού, της χρηματοοικονομικής θέσης και των αποτελεσμάτων χρήσεως του εκδότη.
   Επιπλέον, πρέπει να περιλαμβάνονται οι εξής συγκριτικές πληροφορίες:

               α)

               ισολογισμός για το τέλος του πρώτου εξαμήνου του τρέχοντος οικονομικού έτους και συγκριτικός ισολογισμός για το τέλος του αμέσως προηγούμενου οικονομικού έτους·

               β)

               λογαριασμός αποτελεσμάτων χρήσεως για τους πρώτους έξι μήνες του τρέχοντος οικονομικού έτους με συγκριτικές πληροφορίες, δύο χρόνια μετά την έναρξη ισχύος της παρούσας οδηγίας, για την ανάλογη περίοδο του προηγούμενου οικονομικού έτους.

         3.   Οι επεξηγηματικές σημειώσεις πρέπει να περιλαμβάνουν τα εξής:

               α)

               επαρκείς πληροφορίες ώστε να εξασφαλίζεται η συγκρισιμότητα των συνοπτικών εξαμηνιαίων οικονομικών καταστάσεων με τις ετήσιες οικονομικές καταστάσεις·

               β)

               επαρκείς πληροφορίες και επεξηγήσεις ώστε να εξασφαλίζεται η σαφής κατανόηση από τον χρήστη τυχόν σημαντικών αλλαγών σε ποσά και εξελίξεων στην αντίστοιχη εξαμηνιαία περίοδο, που αντικατοπτρίζονται στον ισολογισμό και στην κατάσταση αποτελεσμάτων.

         Άρθρο 4
   Σημαντικότερες συναλλαγές μεταξύ μερών

      (Άρθρο 5 παράγραφος 4 δεύτερη πρόταση της οδηγίας 2004/109/ΕΚ)

   1.   Στις ενδιάμεσες εκθέσεις διαχείρισης, οι εκδότες μετοχών πρέπει να κοινολογούν ως σημαντικότερες συναλλαγές μεταξύ μερών τουλάχιστον τα εξής:

               α)

               συναλλαγές μεταξύ μερών που πραγματοποιήθηκαν κατά το πρώτο εξάμηνο του τρέχοντος οικονομικού έτους και οι οποίες επηρέασαν ουσιαστικά τη χρηματοοικονομική θέση ή τις επιδόσεις της επιχείρησης κατά την εν λόγω περίοδο·

               β)

               τυχόν μεταβολές των συναλλαγών μεταξύ μερών που περιγράφονται στην τελευταία ετήσια έκθεση οι οποίες θα μπορούσαν να έχουν ουσιαστικές συνέπειες για τη χρηματοοικονομική θέση ή τις επιδόσεις της επιχείρησης κατά το πρώτο εξάμηνο του τρέχοντος οικονομικού έτους.

         2.   Στις περιπτώσεις στις οποίες ο εκδότης μετοχών δεν υποχρεούται να συντάσσει ενοποιημένους λογαριασμούς, κοινολογεί τουλάχιστον τις συναλλαγές μεταξύ μερών που αναφέρονται στο άρθρο 43 παράγραφος 1 στοιχείο 7β της οδηγίας 78/660/ΕΟΚ.
   Άρθρο 5
   Μέγιστη διάρκεια του συνήθους «σύντομου κύκλου διακανονισμού»

      (Άρθρο 9 παράγραφος 4 της οδηγίας 2004/109/ΕΚ)

   Η μέγιστη διάρκεια του συνήθους «σύντομου κύκλου διακανονισμού» είναι τρεις ημέρες διαπραγμάτευσης μετά τη συναλλαγή.
   Άρθρο 6
   Μηχανισμοί ελέγχου των αρμόδιων αρχών όσον αφορά τους ειδικούς διαπραγματευτές

      (Άρθρο 9 παράγραφος 5 της οδηγίας 2004/109/ΕΚ)

   1.   Ο ειδικός διαπραγματευτής που επιθυμεί να τύχει της απαλλαγής που προβλέπεται στο άρθρο 9 παράγραφος 5 της οδηγίας 2004/109/ΕΚ γνωστοποιεί στην αρμόδια αρχή του κράτους μέλους προέλευσης του εκδότη, το αργότερο εντός της προθεσμίας που ορίζεται στο άρθρο 12 παράγραφος 2 της οδηγίας 2004/109/ΕΚ, ότι ασκεί ή προτίθεται να ασκήσει δραστηριότητες ειδικού διαπραγματευτή όσον αφορά συγκεκριμένο εκδότη.
   Όταν ο ειδικός διαπραγματευτής παύει να ασκεί δραστηριότητες ειδικού διαπραγματευτή όσον αφορά το σχετικό εκδότη, ενημερώνει σχετικά την εν λόγω αρμόδια αρχή.
   2.   Με την επιφύλαξη της εφαρμογής του άρθρου 24 της οδηγίας 2004/109/ΕΚ, σε περίπτωση που η αρμόδια αρχή του εκδότη ζητήσει από τον ειδικό διαπραγματευτή ο οποίος επιθυμεί να τύχει της απαλλαγής που προβλέπεται στο άρθρο 9 παράγραφος 5 της εν λόγω οδηγίας να προσδιορίσει τις μετοχές ή τα χρηματοπιστωτικά μέσα τα οποία κατέχει για τους σκοπούς της ειδικής διαπραγμάτευσης, ο ειδικός αυτός διαπραγματευτής επιτρέπεται να προβεί στον προσδιορισμό αυτό με οποιοδήποτε επαληθεύσιμο μέσο. Μόνον εάν ο διαπραγματευτής δεν είναι σε θέση να προσδιορίσει τις σχετικές μετοχές ή τα σχετικά χρηματοπιστωτικά μέσα, μπορεί να του ζητηθεί να τηρεί χωριστό λογαριασμό για τα εν λόγω μέσα και τις μετοχές για τους σκοπούς του προσδιορισμού.
   3.   Με την επιφύλαξη της εφαρμογής του άρθρου 24 παράγραφος 4 στοιχείο α) της οδηγίας 2004/109/ΕΚ, εάν η εθνική νομοθεσία απαιτεί συμφωνία ειδικής διαπραγμάτευσης μεταξύ του ειδικού διαπραγματευτή και του χρηματιστηρίου ή/και του εκδότη, ο ειδικός διαπραγματευτής προσκομίζει στην αρμόδια αρχή την εν λόγω συμφωνία, κατόπιν σχετικού αιτήματος της αρχής αυτής.
   Άρθρο 7
   Χρονοδιάγραμμα ημερών διαπραγμάτευσης

      (Άρθρο 12 παράγραφοι 2 και 6 και άρθρο 14 παράγραφος 1 της οδηγίας 2004/109/ΕΚ)

   1.   Για τους σκοπούς του άρθρου 12 παράγραφοι 2 και 6 και του άρθρου 14 παράγραφος 1 της οδηγίας 2004/109/ΕΚ, εφαρμόζεται το χρονοδιάγραμμα ημερών διαπραγμάτευσης του κράτους μέλους προέλευσης του εκδότη.
   2.   Κάθε αρμόδια αρχή δημοσιεύει στο δικτυακό της τόπο το χρονοδιάγραμμα ημερών διαπραγμάτευσης των διαφόρων ρυθμιζόμενων αγορών που βρίσκονται ή λειτουργούν στο έδαφος που ανήκει στη δικαιοδοσία της.
   Άρθρο 8
   Μέτοχοι και φυσικά πρόσωπα ή νομικές οντότητες που αναφέρονται στο άρθρο 10 της οδηγίας για τη διαφάνεια, που υποχρεούνται να προβαίνουν σε κοινοποίηση των σημαντικών συμμετοχών

      (Άρθρο 12 παράγραφος 2 της οδηγίας 2004/109/ΕΚ)

   1.   Για τους σκοπούς του άρθρου 12 παράγραφος 2 της οδηγίας 2004/109/ΕΚ, η υποχρέωση κοινοποίησης που προκύπτει εφόσον το ποσοστό των κατεχομένων δικαιωμάτων ψήφου φθάσει, υπερβεί ή μειωθεί κάτω από τα ισχύοντα κατώτατα όρια μετά από συναλλαγές που αναφέρονται στο άρθρο 10 της οδηγίας 2004/109/ΕΚ αποτελεί ατομική υποχρέωση για κάθε μέτοχο, κάθε φυσικό πρόσωπο ή νομική οντότητα όπως αναφέρεται στο άρθρο 10 της εν λόγω οδηγίας, ή και για τους δύο εφόσον το ποσοστό των κατεχομένων από κάθε μέρος δικαιωμάτων ψήφου φθάσει, υπερβεί ή μειωθεί κάτω από τα ισχύοντα κατώτατα όρια.
   Στις περιστάσεις που αναφέρονται στο στοιχείο α) του άρθρου 10 της οδηγίας 2004/109/ΕΚ, η υποχρέωση κοινοποίησης είναι συλλογική υποχρέωση, κοινή για όλα τα μέρη της συμφωνίας.
   2.   Στις περιστάσεις που αναφέρονται στο στοιχείο η) του άρθρου 10 της οδηγίας 2004/109/ΕΚ, αν ένας μέτοχος εκχωρήσει πληρεξούσιο όσον αφορά μια συνέλευση μετόχων, η κοινοποίηση μπορεί να πραγματοποιείται με μια απλή κοινοποίηση τη στιγμή της παράδοσης του πληρεξουσίου με την προϋπόθεση ότι καθίσταται σαφές στην κοινοποίηση ποια θα είναι η κατάσταση, από άποψη δικαιωμάτων ψήφου, όταν ο εντολοδόχος δεν θα έχει πλέον το δικαίωμα να ασκεί τα δικαιώματα ψήφου κατά τη διακριτική του ευχέρεια.
   Εάν, υπό τις περιστάσεις που αναφέρονται στο στοιχείο η) του άρθρου 10, ο κάτοχος του πληρεξουσίου λάβει ένα ή περισσότερα πληρεξούσια σχετικά με μια συνέλευση των μετόχων, η κοινοποίηση μπορεί να γίνει μέσω ενιαίας κοινοποίησης κατά τη στιγμή της παραλαβής των πληρεξουσίων, υπό την προϋπόθεση ότι στην κοινοποίηση αναφέρεται σαφώς ποια θα είναι η κατάσταση από άποψη δικαιωμάτων ψήφου όταν ο πληρεξούσιος δεν θα δύναται πλέον να ασκήσει τα δικαιώματα ψήφου κατά τη διακριτική του ευχέρεια.
   3.   Όταν περισσότερα από ένα νομικά πρόσωπα ή νομικές οντότητες έχουν την υποχρέωση κοινοποίησης, η εν λόγω κοινοποίηση μπορεί να γίνεται με μια ενιαία κοινή κοινοποίηση.
   Ωστόσο, η χρήση μιας ενιαίας κοινής κοινοποίησης δεν μπορεί να θεωρηθεί ότι απαλλάσσει οποιοδήποτε από τα σχετικά φυσικά πρόσωπα ή νομικές οντότητες από την ευθύνη τους όσον αφορά την κοινοποίηση.
   Άρθρο 9
   Περιστάσεις υπό τις οποίες ο κοινοποιών θα έπρεπε να λάβει γνώση σχετικά με την απόκτηση ή τη διάθεση ή τη δυνατότητα άσκησης δικαιωμάτων ψήφου

      (Άρθρο 12 παράγραφος 2 της οδηγίας 2004/109/ΕΚ)

   Για τους σκοπούς του στοιχείου α) του άρθρου 12 παράγραφος 2 της οδηγίας 2004/109/ΕΚ, ο μέτοχος ή το φυσικό πρόσωπο ή η νομική οντότητα που αναφέρεται στο άρθρο 10 της εν λόγω οδηγίας θεωρείται ότι έλαβε γνώση σχετικά με την απόκτηση, τη διάθεση ή τη δυνατότητα να ασκήσει δικαιώματα ψήφου το αργότερο δύο ημέρες διαπραγμάτευσης μετά τη συναλλαγή.
   Άρθρο 10
   Όροι ανεξαρτησίας που πρέπει να τηρούνται από τις εταιρείες διαχείρισης και τις εταιρείες επενδύσεων που συμμετέχουν στη διαχείριση επιμέρους χαρτοφυλακίων

      (Άρθρο 12 παράγραφος 4 πρώτο εδάφιο και άρθρο 12 παράγραφος 5 πρώτο εδάφιο της οδηγίας 2004/109/ΕΚ)

   1.   Για τους σκοπούς της απαλλαγής από την άθροιση συμμετοχών που προβλέπεται στις πρώτες υποπαραγράφους του άρθρου 12 παράγραφος 4 και παράγραφος 5 της οδηγίας 2004/109/ΕΚ, η μητρική επιχείρηση μιας εταιρείας διαχείρισης ή εταιρείας επενδύσεων πρέπει να πληροί τις ακόλουθες προϋποθέσεις:

               α)

               δεν πρέπει να παρεμβαίνει, δίνοντας οδηγίες απευθείας ή εμμέσως ή με οποιοδήποτε άλλο τρόπο, στην άσκηση των δικαιωμάτων ψήφου που κατέχει η εν λόγω εταιρεία διαχείρισης ή εταιρεία επενδύσεων·

               β)

               η εν λόγω εταιρεία διαχείρισης ή εταιρεία επενδύσεων πρέπει να είναι ελεύθερη να ασκεί, ανεξάρτητα από τη μητρική επιχείρηση, τα δικαιώματα ψήφου που συνδέονται με τα περιουσιακά στοιχεία που διαχειρίζεται.

         2.   Μια μητρική επιχείρηση που επιθυμεί να επωφεληθεί από την απαλλαγή πρέπει, χωρίς καθυστέρηση, να κοινοποιεί τα ακόλουθα στην αρμόδια αρχή του κράτους μέλους προέλευσης των εκδοτών των οποίων τα δικαιώματα ψήφου συνδέονται με συμμετοχές τις οποίες διαχειρίζονται οι εταιρείες διαχείρισης ή εταιρείες επενδύσεων:

               α)

               κατάλογο των επωνυμιών των εταιρειών διαχείρισης και εταιρειών επενδύσεων, αναφέροντας τις αρμόδιες αρχές που ασκούν εποπτεία σ’ αυτές ή αναφέροντας ότι καμία αρμόδια αρχή δεν τις εποπτεύει, αλλά χωρίς αναφορά στους σχετικούς εκδότες·

               β)

               δήλωση ότι, για κάθε μία από τις σχετικές εταιρείες διαχείρισης ή εταιρείες επενδύσεων, η μητρική επιχείρηση συμμορφώνεται με τους όρους που ορίζονται στην παράγραφο 1.

         Η μητρική επιχείρηση επικαιροποιεί τον κατάλογο που αναφέρεται στο στοιχείο α) σε συνεχή βάση.
   3.   Όταν η μητρική επιχείρηση σκοπεύει να επωφεληθεί από τις απαλλαγές μόνο σε σχέση με τα χρηματοπιστωτικά μέσα που αναφέρονται στο άρθρο 13 της οδηγίας 2004/109/ΕΚ, κοινοποιεί στην αρμόδια αρχή του κράτους μέλους προέλευσης του εκδότη μόνο τον κατάλογο που αναφέρεται στο στοιχείο α) της παραγράφου 2.
   4.   Με την επιφύλαξη της εφαρμογής του άρθρου 24 της οδηγίας 2004/109/ΕΚ, μια μητρική επιχείρηση εταιρείας διαχείρισης ή εταιρείας επενδύσεων πρέπει να είναι σε θέση να αποδείξει στην αρμόδια αρχή του κράτους μέλους προέλευσης του εκδότη, εφόσον της ζητηθεί, ότι:

               α)

               οι οργανωτικές δομές της μητρικής επιχείρησης και της εταιρείας διαχείρισης ή της εταιρείας επενδύσεων είναι τέτοιες ώστε τα δικαιώματα ψήφου να ασκούνται ανεξάρτητα από τη μητρική επιχείρηση·

               β)

               τα πρόσωπα που αποφασίζουν πως θα ασκηθούν τα δικαιώματα ψήφου ενεργούν ανεξάρτητα·

               γ)

               εάν η μητρική επιχείρηση είναι πελάτης της εταιρείας διαχείρισης ή εταιρείας επενδύσεων ή κατέχει συμμετοχή στα στοιχεία του ενεργητικού που διαχειρίζεται η εταιρεία διαχείρισης ή η εταιρεία επενδύσεων, υπάρχει σαφής γραπτή εντολή για μια ανεξάρτητη από επιρροές πελατειακή σχέση μεταξύ της μητρικής επιχείρησης και της εταιρείας διαχείρισης ή της εταιρείας επενδύσεων.

         Η απαίτηση στο στοιχείο α) συνεπάγεται τουλάχιστον ότι η μητρική επιχείρηση και η εταιρεία διαχείρισης ή η εταιρεία επενδύσεων πρέπει να θεσπίζουν γραπτές πολιτικές και διαδικασίες οι οποίες αποβλέπουν ευλόγως στην αποφυγή διάδοσης πληροφοριών μεταξύ της μητρικής επιχείρησης και της εταιρείας διαχείρισης ή της εταιρείας επενδύσεων σε σχέση με την άσκηση δικαιωμάτων ψήφου.
   5.   Για τους σκοπούς του στοιχείου α) της παραγράφου 1, ως «οδηγία που λαμβάνεται απευθείας» νοείται κάθε οδηγία που δίνει η μητρική επιχείρηση ή άλλη ελεγχόμενη επιχείρηση της μητρικής επιχείρησης και η οποία ορίζει πώς θα ασκήσει τα δικαιώματα ψήφου η εταιρεία διαχείρισης ή η εταιρεία επενδύσεων σε συγκεκριμένες περιπτώσεις.
   Ως «οδηγία που λαμβάνεται εμμέσως» νοείται κάθε γενική ή ειδική οδηγία, ασχέτως μορφής, που δίνει η μητρική επιχείρηση ή άλλη ελεγχόμενη επιχείρηση της μητρικής, και η οποία περιορίζει τη διακριτική ευχέρεια της εταιρείας διαχείρισης ή της εταιρείας επενδύσεων σε σχέση με την άσκηση δικαιωμάτων ψήφου προκειμένου να εξυπηρετηθούν συγκεκριμένα επιχειρηματικά συμφέροντα της μητρικής επιχείρησης ή άλλης ελεγχόμενης επιχείρησης της μητρικής.
   Άρθρο 11
   Είδη χρηματοπιστωτικών μέσων που οδηγούν σε δικαίωμα απόκτησης, με αποκλειστική πρωτοβουλία του κατόχου, μετοχών οι οποίες ενσωματώνουν δικαίωμα ψήφου

      (Άρθρο 13 παράγραφος 1 της οδηγίας 2004/109/ΕΚ)

   1.   Για τους σκοπούς του άρθρου 13 παράγραφος 1 της οδηγίας 2004/109/ΕΚ, οι κινητές αξίες, και τα συμβόλαια δικαιωμάτων προαίρεσης, συμβόλαια μελλοντικής εκπλήρωσης, συμβάσεις ανταλλαγής (swaps), προθεσμιακές συμβάσεις επιτοκίου και κάθε άλλη σύμβαση παράγωγου μέσου, που αναφέρονται στο παράρτημα Ι τμήμα Γ της οδηγίας 2004/39/ΕΚ, θεωρούνται χρηματοπιστωτικά μέσα εφόσον οδηγούν σε δικαίωμα απόκτησης, με αποκλειστική πρωτοβουλία του κατόχου και βάσει επίσημης συμφωνίας, μετοχών οι οποίες ενσωματώνουν δικαιώματα ψήφου και έχουν ήδη εκδοθεί από εκδότη του οποίου οι μετοχές έχουν εισαχθεί προς διαπραγμάτευση σε ρυθμιζόμενη αγορά.
   Ο κάτοχος του μέσου πρέπει, κατά την ημερομηνία λήξης, είτε να διαθέτει απεριόριστο δικαίωμα απόκτησης των υποκείμενων μετοχών είτε διακριτική ευχέρεια ως προς το δικαίωμά του για απόκτηση ή μη απόκτηση τέτοιων μετοχών.
   Ως επίσημη συμφωνία νοείται μια συμφωνία που είναι δεσμευτική βάσει της εφαρμοστέας νομοθεσίας.
   2.   Για τους σκοπούς του άρθρου 13 παράγραφος 1 της οδηγίας 2004/109/ΕΚ, ο κάτοχος αθροίζει και κοινοποιεί όλα τα χρηματοπιστωτικά μέσα κατά την έννοια της παραγράφου 1 που έχουν σχέση με τον ίδιο υποκείμενο εκδότη.
   3.   Η κοινοποίηση που απαιτείται βάσει του άρθρου 13 παράγραφος 1 της οδηγίας 2004/109/ΕΚ περιλαμβάνει τις ακόλουθες πληροφορίες:

               α)

               την προκύπτουσα κατάσταση όσον αφορά τα δικαιώματα ψήφου·

               β)

               την αλυσίδα των ελεγχόμενων επιχειρήσεων μέσω των οποίων κατέχονται ουσιαστικά τα χρηματοπιστωτικά μέσα, εφόσον συντρέχει λόγος·

               γ)

               την ημερομηνία κατά την οποία σημειώθηκε η προσέγγιση ή η υπέρβαση του ορίου·

               δ)

               για τα μέσα για τα οποία ισχύει περίοδος άσκησης, ένδειξη της ημερομηνίας ή της χρονικής περιόδου κατά την οποία οι μετοχές θα αποκτηθούν ή μπορούν να αποκτηθούν, κατά περίπτωση·

               ε)

               την ημερομηνία λήξης ή εκπνοής του μέσου·

               στ)

               την ταυτότητα του κατόχου·

               ζ)

               το όνομα του εκδότη.

         Για τους σκοπούς του στοιχείου α), το ποσοστό των δικαιωμάτων ψήφου υπολογίζεται αναφορικά προς το συνολικό αριθμό των δικαιωμάτων ψήφου και του κεφαλαίου όπως κοινολογήθηκαν τελευταία από τον εκδότη, βάσει του άρθρου 15 της οδηγίας 2004/109/ΕΚ.
   4.   Η περίοδος κοινοποίησης είναι η ίδια με εκείνη που ορίζεται στο άρθρο 12 παράγραφος 2 της οδηγίας 2004/109/ΕΚ και στις σχετικές εκτελεστικές διατάξεις.
   5.   Η κοινοποίηση πραγματοποιείται προς τον εκδότη της μετοχής και την αρμόδια αρχή των κρατών μελών προέλευσης του εκδότη.
   Εάν ένα χρηματοπιστωτικό μέσο συνδέεται με περισσότερες από μία υποκείμενες μετοχές, πραγματοποιείται ξεχωριστή κοινοποίηση προς κάθε εκδότη των υποκείμενων μετοχών.
   Άρθρο 12
   Ελάχιστες προδιαγραφές

      (Άρθρο 21 παράγραφος 1 της οδηγίας 2004/109/ΕΚ)

   1.   Η διάδοση των ρυθμιζόμενων πληροφοριών για τους σκοπούς του άρθρου 21 παράγραφος 1 της οδηγίας 2004/109/ΕΚ πραγματοποιείται σύμφωνα με τις ελάχιστες προδιαγραφές που ορίζονται στις παραγράφους 2 έως 5.
   2.   Οι ρυθμιζόμενες πληροφορίες διαδίδονται κατά τρόπο που να εξασφαλίζει ότι μπορούν να διαδοθούν στο ευρύτερο δυνατό κοινό, και με τη μικρότερη δυνατή χρονική υστέρηση μεταξύ της κοινοποίησής τους στο κράτος μέλος προέλευσης, ή στο κράτος μέλος που αναφέρεται στο άρθρο 21 παράγραφος 3 της οδηγίας 2004/109/ΕΚ, και της κοινοποίησής τους στα λοιπά κράτη μέλη.
   3.   Το πλήρες κείμενο, χωρίς τροποποιήσεις, των ρυθμιζόμενων πληροφοριών κοινοποιείται στα μέσα ενημέρωσης.
   Εντούτοις, στην περίπτωση των εκθέσεων και των καταστάσεων που αναφέρονται στα άρθρα 4, 5 και 6 της οδηγίας 2004/109/ΕΚ, η απαίτηση αυτή θεωρείται ότι τηρείται εάν η ανακοίνωση σχετικά με τις ρυθμιζόμενες πληροφορίες κοινοποιηθεί στα μέσα ενημέρωσης και εάν, εκτός από το μηχανισμό που έχει οριστεί επίσημα για την κεντρική αποθήκευση των ρυθμιζόμενων πληροφοριών και αναφέρεται στο άρθρο 21 της εν λόγω οδηγίας, παρέχεται ένδειξη του δικτυακού τόπου στον οποίο είναι διαθέσιμα τα σχετικά έγγραφα.
   4.   Οι ρυθμιζόμενες πληροφορίες κοινοποιούνται στα μέσα ενημέρωσης κατά τρόπον ώστε να εξασφαλίζεται η ασφάλεια της κοινοποίησης, να ελαχιστοποιείται ο κίνδυνος αλλοίωσης των δεδομένων και η μη επιτρεπόμενη πρόσβαση και να υπάρχει βεβαιότητα ως προς την πηγή των ρυθμιζόμενων πληροφοριών.
   Η ασφάλεια της λήψης εξασφαλίζεται μέσω της αποκατάστασης, το συντομότερο δυνατό, κάθε αστοχίας ή διαταραχής κατά την κοινοποίηση των ρυθμιζόμενων πληροφοριών.
   Ο εκδότης ή το πρόσωπο που έχει υποβάλει αίτηση, χωρίς τη συγκατάθεση του εκδότη, για εισαγωγή προς διαπραγμάτευση σε ρυθμιζόμενη αγορά, δεν είναι υπεύθυνος για συστημικά σφάλματα ή παραλείψεις που παρουσιάζονται στα μέσα ενημέρωσης στα οποία κοινοποιήθηκαν οι ρυθμιζόμενες πληροφορίες.
   5.   Οι ρυθμιζόμενες πληροφορίες κοινοποιούνται στα μέσα ενημέρωσης κατά τρόπο ώστε να καθίσταται σαφές ότι πρόκειται για ρυθμιζόμενες πληροφορίες, να προσδιορίζεται με σαφήνεια ο σχετικός εκδότης, το αντικείμενο των ρυθμιζόμενων πληροφοριών και η ημερομηνία και ώρα κοινοποίησης των πληροφοριών από τον εκδότη ή από το πρόσωπο που έχει υποβάλει αίτηση, χωρίς τη συγκατάθεση του εκδότη, για εισαγωγή προς διαπραγμάτευση σε ρυθμιζόμενη αγορά.
   Εάν ζητηθεί, ο εκδότης ή το πρόσωπο που έχει υποβάλει αίτηση, χωρίς τη συγκατάθεση του εκδότη, για εισαγωγή προς διαπραγμάτευση σε ρυθμιζόμενη αγορά πρέπει να μπορεί να κοινοποιήσει στην αρμόδια αρχή, σε σχέση με οποιαδήποτε κοινολόγηση ρυθμιζόμενων πληροφοριών, τα εξής:

               α)

               το όνομα του προσώπου που κοινοποίησε τις πληροφορίες στα μέσα ενημέρωσης·

               β)

               λεπτομερή στοιχεία σχετικά με την εγκυρότητα διασφάλισης·

               γ)

               την ημερομηνία και ώρα κοινοποίησης των πληροφοριών στα μέσα ενημέρωσης·

               δ)

               το μέσο ενημέρωσης στο οποίο κοινοποιήθηκαν οι πληροφορίες·

               ε)

               εάν συντρέχει λόγος, τις λεπτομέρειες για την ενδεχόμενη απαγόρευση δημοσίευσης των ρυθμιζόμενων πληροφοριών πριν από συγκεκριμένη ημερομηνία την οποία έχει επιβάλει ο εκδότης.

         Άρθρο 13
   Ισοδύναμες απαιτήσεις με το άρθρο 4 παράγραφος 2 στοιχείο β) της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 4 παράγραφος 2 στοιχείο β) της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, η ετήσια έκθεση διαχείρισης πρέπει να περιλαμβάνει τουλάχιστον τις ακόλουθες πληροφορίες:

               α)

               ορθή απεικόνιση της εξέλιξης και των επιδόσεων της επιχείρησης και της θέσης του εκδότη, μαζί με την περιγραφή των κυριότερων κινδύνων και αβεβαιοτήτων που αντιμετωπίζει, έτσι ώστε η απεικόνιση να παρουσιάζει μια ισόρροπη και ολοκληρωμένη ανάλυση της εξέλιξης και των επιδόσεων της επιχείρησης και της θέσης του εκδότη, κατάλληλη για την κλίμακα και την πολυπλοκότητα της επιχείρησης·

               β)

               ένδειξη τυχόν σημαντικών γεγονότων που συνέβησαν μετά τη λήξη του οικονομικού έτους·

               γ)

               ενδείξεις ως προς την πιθανή μελλοντική εξέλιξη του εκδότη.

         Η ανάλυση που αναφέρεται στο στοιχείο α) περιλαμβάνει, στο βαθμό που είναι αναγκαίο για την κατανόηση της εξέλιξης, των επιδόσεων ή της θέσης του εκδότη, χρηματοπιστωτικούς και, εφόσον συντρέχει λόγος, μη χρηματοπιστωτικούς βασικούς δείκτες επιδόσεων που έχουν σχέση με τη συγκεκριμένη επιχείρηση.
   Άρθρο 14
   Ισοδύναμες απαιτήσεις με το άρθρο 5 παράγραφος 4 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 5 παράγραφος 4 της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, εκτός από την ενδιάμεση έκθεση διαχείρισης απαιτούνται συνοπτικές οικονομικές καταστάσεις και η ενδιάμεση έκθεση διαχείρισης πρέπει να περιλαμβάνει τουλάχιστον τις ακόλουθες πληροφορίες:

               α)

               ανασκόπηση της περιόδου που καλύπτει η κατάσταση·

               β)

               ενδείξεις ως προς την πιθανή μελλοντική εξέλιξη του εκδότη για τους εναπομένοντες έξι μήνες του οικονομικού έτους·

               γ)

               για τους εκδότες μετοχών και, εάν δεν κοινοποιούνται ήδη σε διαρκή βάση, τις σημαντικότερες συναλλαγές μεταξύ μερών.

         Άρθρο 15
   Ισοδύναμες απαιτήσεις με τα άρθρα 4 παράγραφος 2 στοιχείο γ) και 5 παράγραφος 2 στοιχείο γ) της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις των άρθρων 4 παράγραφος 2 στοιχείο γ) και 5 παράγραφος 2 στοιχείο γ) της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, ένα ή περισσότερα πρόσωπα είναι υπεύθυνα για τον εκδότη ως προς τις ετήσιες και τις εξαμηνιαίες χρηματοπιστωτικές πληροφορίες και, συγκεκριμένα, για τα εξής:

               α)

               τη συμμόρφωση των οικονομικών καταστάσεων με το σχετικό πλαίσιο πληροφόρησης ή τη σχετική δέσμη λογιστικών προτύπων·

               β)

               την ορθή απεικόνιση της διαχείρισης που περιλαμβάνεται στην έκθεση διαχείρισης.

         Άρθρο 16
   Ισοδύναμες απαιτήσεις με το άρθρο 6 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 6 της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, οι εκδότες υποχρεούνται να δημοσιεύουν τριμηνιαίες οικονομικές εκθέσεις.
   Άρθρο 17
   Ισοδύναμες απαιτήσεις με το άρθρο 4 παράγραφος 3 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 4 παράγραφος 3 πρώτο εδάφιο της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, δεν απαιτείται παροχή ατομικών λογαριασμών από τη μητρική εταιρία, αλλά ο εκδότης με καταστατική έδρα στην εν λόγω τρίτη χώρα υποχρεούται, όταν καταρτίζει ενοποιημένους λογαριασμούς, να περιλαμβάνει τις ακόλουθες πληροφορίες:

               α)

               για τους εκδότες μετοχών, τον υπολογισμό των μερισμάτων και την ικανότητα πληρωμής μερισμάτων·

               β)

               για όλους τους εκδότες, εφόσον συντρέχει λόγος, τις ελάχιστες απαιτήσεις σχετικά με το κεφάλαιο και τους ίδιους πόρους καθώς και θέματα ρευστότητας.

         Για τους σκοπούς της ισοδυναμίας, ο εκδότης πρέπει επίσης να μπορεί να θέσει στη διάθεση της αρμόδιας αρχής του κράτους μέλους προέλευσης πρόσθετες ελεγμένες γνωστοποιήσεις που παρέχουν πληροφορίες για τους ατομικούς λογαριασμούς του εκδότη ξεχωριστά, όσον αφορά το είδος των πληροφοριών που αναφέρονται στα στοιχεία α) και β). Οι γνωστοποιήσεις αυτές μπορούν να καταρτίζονται σύμφωνα με τα λογιστικά πρότυπα της τρίτης χώρας.
   Άρθρο 18
   Ισοδύναμες απαιτήσεις με το άρθρο 4 παράγραφος 3 δεύτερο εδάφιο της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι ορίζει ισοδύναμες απαιτήσεις με εκείνες που προβλέπονται στο άρθρο 4 παράγραφος 3 δεύτερο εδάφιο της οδηγίας 2004/109/ΕΚ σχετικά με τους ατομικούς λογαριασμούς όταν, σύμφωνα με το δίκαιο μιας τρίτης χώρας, ένας εκδότης που έχει την καταστατική του έδρα στην εν λόγω τρίτη χώρα δεν υποχρεούται να καταρτίζει ενοποιημένους λογαριασμούς σύμφωνα με τα διεθνή λογιστικά πρότυπα που, σύμφωνα με το άρθρο 3 του κανονισμού (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (7), αναγνωρίζεται ότι ισχύουν εντός της Κοινότητας, ή σύμφωνα με τα εθνικά λογιστικά πρότυπα της τρίτης χώρας που ισοδυναμούν με τα προαναφερθέντα πρότυπα.
   Για τους σκοπούς της ισοδυναμίας, εάν αυτές οι οικονομικές πληροφορίες δεν είναι σύμφωνες με τα προαναφερόμενα πρότυπα, πρέπει να παρουσιάζονται με τη μορφή αναπροσαρμοσμένων οικονομικών καταστάσεων.
   Επιπροσθέτως, οι ατομικοί λογαριασμοί πρέπει να ελέγχονται ανεξάρτητα.
   Άρθρο 19
   Ισοδύναμες απαιτήσεις με το άρθρο 12 παράγραφος 6 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 12 παράγραφος 6 της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, η προθεσμία εντός της οποίας οι σημαντικές συμμετοχές πρέπει να κοινοποιούνται στον εκδότη που έχει την καταστατική του έδρα στην εν λόγω τρίτη χώρα και εντός της οποίας ο εκδότης πρέπει να γνωστοποιήσει στο κοινό αυτές τις σημαντικές συμμετοχές είναι συνολικά ίση ή μικρότερη από επτά ημέρες διαπραγμάτευσης.
   Τα χρονοδιαγράμματα για την επακόλουθη κοινοποίηση στον εκδότη και για τη γνωστοποίηση από τον εκδότη στο κοινό μπορούν να είναι διαφορετικά από εκείνα που ορίζονται στο άρθρο 12 παράγραφοι 2 και 6 της οδηγίας 2004/109/ΕΚ.
   Άρθρο 20
   Ισοδύναμες απαιτήσεις με το άρθρο 14 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 14 της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, ο εκδότης που έχει την καταστατική του έδρα στην εν λόγω τρίτη χώρα υποχρεούται να πληροί τους ακόλουθους όρους:

               α)

               στην περίπτωση εκδότη που επιτρέπεται να κατέχει κατ’ ανώτατο όριο το 5 % των δικών του μετοχών οι οποίες ενσωματώνουν δικαιώματα ψήφου, ο εκδότης πρέπει να πραγματοποιεί κοινοποίηση κάθε φορά που σημειώνεται προσέγγιση ή υπέρβαση του ορίου·

               β)

               στην περίπτωση εκδότη που επιτρέπεται να κατέχει κατ’ ανώτατο όριο από 5 % έως 10 % των δικών του μετοχών οι οποίες ενσωματώνουν δικαιώματα ψήφου, ο εκδότης πρέπει να πραγματοποιεί κοινοποίηση κάθε φορά που σημειώνεται προσέγγιση ή υπέρβαση του ορίου του 5 % ή του ανώτατου ορίου·

               γ)

               στην περίπτωση εκδότη που επιτρέπεται να κατέχει άνω του 10 % των δικών του μετοχών οι οποίες ενσωματώνουν δικαιώματα ψήφου, ο εκδότης πρέπει να πραγματοποιεί κοινοποίηση κάθε φορά που σημειώνεται προσέγγιση ή υπέρβαση του ορίου του 5 % ή του ορίου του 10 %.

         Για λόγους ισοδυναμίας, δεν χρειάζεται να προβλεφθεί απαίτηση κοινοποίησης πέρα από το όριο του 10 %.
   Άρθρο 21
   Ισοδύναμες απαιτήσεις με το άρθρο 15 της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις του άρθρου 15 της οδηγίας 2004/109/ΕΚ εάν, σύμφωνα με τη νομοθεσία της συγκεκριμένης χώρας, ο εκδότης που έχει την καταστατική του έδρα στην εν λόγω τρίτη χώρα υποχρεούται να γνωστοποιεί στο κοινό το συνολικό αριθμό των δικαιωμάτων ψήφου και το κεφάλαιο εντός 30 ημερολογιακών ημερών από την αύξηση ή τη μείωση του εν λόγω συνολικού αριθμού.
   Άρθρο 22
   Ισοδύναμες απαιτήσεις με το άρθρο 17 παράγραφος 2 στοιχείο α) και το άρθρο 18 παράγραφος 2 στοιχείο α) της οδηγίας 2004/109/ΕΚ

      (Άρθρο 23 παράγραφος 1 της οδηγίας 2004/109/ΕΚ)

   Μια τρίτη χώρα θεωρείται ότι προβλέπει απαιτήσεις ισοδύναμες με τις απαιτήσεις των άρθρων 17 παράγραφος 2 στοιχείο α) και 18 παράγραφος 2 στοιχείο α) της οδηγίας 2004/109/ΕΚ όσον αφορά το περιεχόμενο των πληροφοριών για τις συνεδριάσεις εάν, σύμφωνα με τη νομοθεσία της συγκεκριμένης χώρας, ο εκδότης που έχει την καταστατική του έδρα στην εν λόγω τρίτη χώρα υποχρεούται να παρέχει πληροφορίες τουλάχιστον για τον τόπο, την ώρα και την ημερήσια διάταξη των συνεδριάσεων.
   Άρθρο 23
   Ισοδυναμία σε σχέση με το κριτήριο της ανεξαρτησίας για τις μητρικές επιχειρήσεις εταιρειών διαχείρισης και εταιρειών επενδύσεων

      (Άρθρο 23 παράγραφος 6 της οδηγίας 2004/109/ΕΚ)

   1.   Μια τρίτη χώρα θεωρείται ότι θέτει προϋποθέσεις ανεξαρτησίας ισοδύναμες με τις προϋποθέσεις του άρθρου 12 παράγραφοι 4 και 5 της εν λόγω οδηγίας εάν, σύμφωνα με τη νομοθεσία της συγκεκριμένης χώρας, οι εταιρείες διαχείρισης ή οι εταιρείες επενδύσεων που αναφέρονται στο άρθρο 23 παράγραφος 6 της οδηγίας 2004/109/ΕΚ υποχρεούνται να πληρούν τις εξής προϋποθέσεις:

               α)

               η εταιρεία διαχείρισης ή η εταιρεία επενδύσεων πρέπει σε κάθε περίπτωση να ασκεί ανεξάρτητα από τη μητρική της επιχείρηση τα δικαιώματα ψήφου που συνδέονται με τα περιουσιακά στοιχεία τα οποία διαχειρίζεται·

               β)

               η εταιρεία διαχείρισης ή η εταιρεία επενδύσεων δεν πρέπει να λαμβάνει υπόψη τα συμφέροντα της μητρικής επιχείρησης ή οποιασδήποτε άλλης ελεγχόμενης επιχείρησης της μητρικής επιχείρησης εάν προκύψει σύγκρουση συμφερόντων.

         2.   Η μητρική επιχείρηση πληροί τις απαιτήσεις κοινοποίησης που ορίζονται στο άρθρο 10 παράγραφος 2 στοιχείο α) και παράγραφος 3 της παρούσας οδηγίας.
   Επιπροσθέτως, υποβάλλει δήλωση σύμφωνα με την οποία, για κάθε σχετική εταιρεία διαχείρισης ή εταιρεία επενδύσεων, η μητρική επιχείρηση πληροί τις προϋποθέσεις που ορίζονται στην παράγραφο 1 του παρόντος άρθρου.
   3.   Με την επιφύλαξη του άρθρου 24 της οδηγίας 2004/109/ΕΚ, η μητρική επιχείρηση πρέπει να είναι σε θέση να αποδείξει, εφόσον της ζητηθεί, στην αρμόδια αρχή του κράτους μέλους προέλευσης του εκδότη ότι πληρούνται οι απαιτήσεις που ορίζονται στο άρθρο 10 παράγραφος 4 της παρούσας οδηγίας.
   Άρθρο 24
   Μεταφορά στο εθνικό δίκαιο
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο δώδεκα μήνες μετά την ημερομηνία έκδοσης της οδηγίας. Κοινοποιούν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ των εν λόγω διατάξεων και της παρούσας οδηγίας.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Τα κράτη μέλη καθορίζουν τις ρυθμίσεις που αφορούν την εν λόγω αναφορά.
   2.   Τα κράτη μέλη κοινοποιούν στην Επιτροπή το κείμενο των βασικών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 25
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 26
   Η παρούσα οδηγία απευθύνεται στα κράτη μέλη.

      Βρυξέλλες, 8 Μαρτίου 2007.

            Για την Επιτροπή

         Charlie McCREEVY

            Μέλος της Επιτροπής

      (1)  ΕΕ L 390 της 31.12.2004, σ. 38.

      (2)  Η CESR συστάθηκε με την απόφαση 2001/527/ΕΚ της Επιτροπής της 6ης Ιουνίου 2001 (ΕΕ L 191 της 13.7.2001, σ. 43).

      (3)  ΕΕ L 222 της 14.8.1978, σ. 11. Οδηγία όπως τροποποιήθηκε τελευταία με την οδηγία 2006/46/ΕΚ του Ευρωπαϊκού Κοινοβουλίου και του Συμβουλίου (ΕΕ L 224 της 16.8.2006, σ. 1).

      (4)  ΕΕ L 375 της 31.12.1985, σ. 3. Οδηγία όπως τροποποιήθηκε τελευταία με την οδηγία 2005/1/ΕΚ του Ευρωπαϊκού Κοινοβουλίου και του Συμβουλίου (ΕΕ L 79 της 24.3.2005, σ. 9).

      (5)  ΕΕ L 145 της 30.4.2004, σ. 1. Οδηγία όπως τροποποιήθηκε με την οδηγία 2006/31/ΕΚ (ΕΕ L 114 της 27.4.2006, σ. 60).

      (6)  ΕΕ L 149 της 30.4.2004, σ. 1· διορθώθηκε στην ΕΕ L 215 της 16.6.2004, σ. 3. Κανονισμός όπως τροποποιήθηκε με τον κανονισμό (ΕΚ) αριθ. 1787/2006 (ΕΕ L 337 της 5.12.2006, σ. 17).

      (7)  ΕΕ L 243 της 11.9.2002, σ. 1.